title: Georg von Küchler

text: Georg Karl Friedrich Wilhelm von Küchler (30. toukokuuta 1881 Philippsruhen linna, Hanau – 25. toukokuuta 1968 Garmisch-Partenkirchen) oli saksalainen sotamarsalkka toisen maailmansodan aikana.


title: Georg von Küchler

text: Opiskeltuaan kadettikoulussa Küchler värväytyi armeijaan vuonna 1900. Hän kävi sotakorkeakoulua 1910–1913 ja valmistuttuaan siirtyi yleisesikuntaupseeriksi Berliiniin. Ensimmäisen maailmansodan alussa Küchler komensi tykkipatteria rintamalla ja tammikuusta 1915 hän toimi esikuntaupseerin tehtävissä. Sodan jälkeen hän jäi armeijaan ja osallistui vapaajoukkojen ("Freikorps") toimintaan taistellen kommunisteja vastaan Puolassa vuonna 1919. Sotien välisen ajan Küchler toimi pääosin armeijan opetus- ja koulutustehtävissä. Hän tuki Adolf Hitleriä ja Saksan kansallissosialistista työväenpuoluetta muun muassa Blomberg–Fritsch-kriisin aikana.


title: Georg von Küchler

text: Toinen maailmansota alkoi 1. syyskuuta 1939, kun Saksa hyökkäsi Puolaan. Küchler komensi operaatiossa Saksan 3. armeijaa, joka valtasi Danzigin alueen. Hän joutui huonoihin väleihin SS:n kanssa rangaistuaan sotarikoksiin osallistuneita SS-miehiä. Saksan hyökättyä Ranskaan keväällä 1940 Küchler komensi Saksan 18. armeijaa, joka valtasi Hollannin, siirtyi Belgiaan ja vallaten Antwerpenin ja edelleen pohjois-Ranskaan saartamaan liittoutuneiden joukkoja Dunkerqueen. Onnistuneen operaation jälkeen Küchler ylennettiin kenraalieverstiksi.


title: Georg von Küchler

text: Heinäkuussa 1941 Saksa hyökkäsi Neuvostoliittoon. Küchler sai pohjoisen armeijaryhmän komennon tammikuussa 1942, kun sotamarsalkka Wilhelm von Leeb erotettiin tehtävästään. Hitler piti natsimyönteistä Küchleriä poliittisesti sopivana ja toivoi tämän kykenevän valtaamaan Leningradin. Hitler ylensi Küchlerin sotamarsalkaksi kesäkuussa 1942, vaikka tämä ei ollut kyennyt päätehtäväänsä. Tammikuussa 1944 puna-armeija onnistui purkamaan Leningradin saarron ja saartamaan puolestaan Küchlerin armeijaryhmän. Pelastaakseen joukkonsa Küchler vaati lupaa vetäytymiseen, mutta sen sijaan Hitler erotti hänet. Hän pysyi Führer-reservissä sodan loppuun asti eikä saanut uusia komentajuuksia.


title: Georg von Küchler

text: Carl Goerdeler yritti värvätä hänet mukaan heinäkuun 20. päivän salaliittoon. Küchler kieltäytyi, vaikka olikin menettänyt uskonsa Hitleriä ja natsihallintoa kohtaan.


title: Georg von Küchler

text: Yhdysvaltalaiset joukot vangitsivat Küchlerin 8. toukokuuta 1945. Nürnbergin sotarikosoikeudenkäynneissä häntä syytettiin sotarikoksista ja rikoksista ihmiskuntaa vastaan, ja hänet tuomittiin 20 vuodeksi vankilaan. Tuomio lyhennettiin 12 vuoden mittaiseksi vuonna 1951, mutta hänet päästettiin vapaaksi jo helmikuussa 1953.


title: Delgo (elokuva)

text: Delgo on yhdysvaltalainen tietokoneella tehty animaatioelokuva vuodelta 2008. Sen ensi-ilta oli Yhdysvalloissa 12. joulukuuta. Elokuva on itsenäisen atlantalaisen Fathom Studiosin ensimmäinen tuotanto, jonka tekeminen aloitettiin jo vuonna 1999.


title: Delgo (elokuva)

text: Elokuva on saanut osakseen poikkeuksellisen voimakasta kritiikkiä, arvostelijoiden tuomio on ollut murskaava. Ensi-iltaviikonloppuna elokuvaa esitettiin Yhdysvalloissa yli 2 000 teatterissa, mutta sen lipputulot jäivät eri lähteiden mukaan reilusti alle miljoonan dollarin. Ensi-iltanaan elokuva tuotti ainoastaan 89 dollaria teatteria kohden.


title: Annie-gaala 2000

text: Annie-gaala 2000 oli 28. kertaa järjestetty palkintogaala, jossa Yhdysvaltain ASIFA-Hollywood jakoi vuotuiset Annie-palkinnot vuoden 1999 parhaille animaatioille. Gaala järjestettiin 11. marraskuuta 2000 Alex-teatterissa Glendalessassa, Kaliforniassa, jossa isäntänä toimivat Rob Paulsen ja Maurice LaMarche.


title: Annie-gaala 2000

text: Pääluokkien ehdokkaat ja voittajat (lihavoituna):


title: Punainen virta

text: Punainen virta on Howard Hawksin ohjaama yhdysvaltalainen lännenelokuvan klassikko vuodelta 1948. Se oli Broadwaylta Hollywoodiin siirtyneen Montgomery Cliftin ensimmäinen elokuva. Toista pääosaa näytteli lännenelokuvien konkari John Wayne.


title: Punainen virta

text: "Punainen virta" kertoo suuresta karjanajosta Texasista Kansasiin asti. Päähenkilöinä on karjanajon suunnitellut vanha karjatilallinen Tom Dunson (John Wayne) ja hänen aikuinen adoptiopoikansa Matthew (Montgomery Clift).


title: Punainen virta

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kokoon luettelon kaikkien aikojen sadasta merkittävimmästä elokuvasta, ja "Punainen virta" pääsi mukaan kahdeksalla äänellä.


title: Punainen virta

text:
"Punainen virta" valittiin vuonna 1990 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.
Oscar-ehdokkuudet:


title: Jane Porter

text:
Jane Porter on kuvitteellinen amerikkalaissyntyinen nainen Edgar Rice Burroughsin Tarzan-kirjoissa. Jane on Tarzanin elämän ainoa todellinen rakkaus. Johnny Weissmullerin (Tarzan) ja Maureen O’Sullivanin (Jane Parker) kuudessa yhteisessä Tarzan-elokuvassa (1932–1942) Jane Porterin roolihenkilön nimi oli vaihtunut Jane Parkeriksi, joka oli britti.
Jane tulee kuvaan mukaan jo ensimmäisessä kirjassa: hän kuuluu isänsä seurueeseen, joka tulee Afrikkaan aarteen etsintään. Vuokratun laivan miehistö tekee kaksikin kapinaa ja jättää heidät rannalle aseettomina.


title: Jane Porter

text: Retkikuntaan kuuluu myös Greystoke-suvun jäsen William Cecil Clayton. Hän tunnistaa yksinäisestä viidakkomajasta löytyvät kahden ihmisen jäänteet: kadonneeksi luultu suvun sinettisormus kertoo että lattialla makaava luuranko kuuluu edelliselle lordille, John Clayton III:lle, jonka luultiin hukkuneen haaksirikossa, ja vuoteessa oleva naisen luuranko on kauneudestaan kuulu lady Alice (omaa sukua Rutherford). Kehdossa makaa pienen lapsen luuranko. Luut haudataan ja papiksi vihitty Janen isä siunaa haudan. Pappia ja hänen ystäväänsä antropologi Philanderia kyllä kummastuttaa se, että vauvan luuranko näytti kuuluvan ihmisapinalle eikä suinkaan ihmiselle, mutta he unohtavat sen joksikin aikaa.


title: Jane Porter

text: Tarzan seuraa puusta retkikunnan vaiheita ja auttaa näitä. Myöhemmin hän pelastaa ranskalaisen meriupseerin luutnantti Paul d' Arnotin M'Bongan ihmissyöjäkylän kidutuspaalusta ja hoitaa miehen terveeksi. Luutnantti opettaa hänelle ranskaa ja vie Tarzanin pois viidakosta.


title: Jane Porter

text: Tarzan tapaa Janen Lontoossa ja auttaa tätä pääsemään vapaaksi inhottavasta kiristäjästä. d’Arnot otattaa Tarzanilta sormenjäljet, koska Janen isä professori Porter löysi viidakkomajasta kuolleen lordin päiväkirjan, johon ylpeä isä oli kirjoittanut omistuksen poikavauvansa musteisten sormenjälkien päälle.


title: Jane Porter

text: Lopulta d'Arnotin sähke kertoo, että Tarzan on kuin onkin lordin arvon perillinen – mutta koska viidakkomies rakastaa Janea ja luulee että tämä rakastaa William Cecil Claytonia, hän hylkää sähkeen lattialle ja kiistää perintöoikeutensa. Moninaisten vaiheiden jälkeen Tarzan tunnustaa kaiken Janelle Afrikassa isänsä majassa, juuri menehtyneen William Cecilin ruumiin ääressä.


title: Jane Porter

text: Morsiamen isä vihkii heidät ja yllättäen toisenkin pariskunnan – Janen ystävättären Hazel Strongin ja lordi Tenningtonin – majan edessä viidakkoaukiolla, ja he lähtevät Englantiin uuteen elämään.


title: Jane Porter

text: Myöhemmin Jane kokee monia vaiheita ensin orjarosvojen (kirjassa "Tarzan ja Oparin aarteet") ja sitten ensimmäisen maailmansodan aikana saksalaisten vankina ("Talttumaton Tarzan"). Kummallakin kerralla Tarzan pelastaa hänet – jälkimmäisellä jopa valtavan suoalueen eristämästä Pal-ul-donin muinaisalueesta, jossa asuvat mustat ja valkoiset apinaihmiset antavat hänelle kunnianimen "Tarzan-jad-Guru" eli Kauhea Tarzan.


title: Jane Porter

text: Loppuun asti Jane on Tarzanin elämän keskipiste.


title: Äkkiä viime kesänä

text: Äkkiä viime kesänä ("Suddenly Last Summer") on yhdysvaltalainen Joseph L. Mankiewiczin ohjaama draamaelokuva, joka perustuu Tennessee Williamsin samannimiseen näytelmään. Se kertoo nuoresta miehestä, joka kuolee epäselvissä oloissa matkallaan Euroopassa. Nuorukaisen äiti (Katharine Hepburn) haluaa, että mukana matkalla olleelle serkulle (Elizabeth Taylor) tehdään lobotomia, koska tämä on menettänyt järkensä nähtyään serkkunsa kuolevan. Lääkäri (Montgomery Clift) ei suostu tekemään leikkausta, vaan alkaa tutkia nuorukaisen kuolemaa.


title: Äkkiä viime kesänä

text: Sekä Taylor että Hepburn olivat osistaan Oscar-ehdokkaina.


title: Äkkiä viime kesänä

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Mike Judge

text: Michael Craig ”Mike” Judge (s. 17. lokakuuta 1962 Guayaquil, Ecuador) on ecuadorilais-yhdysvaltalainen animaattori, käsikirjoittaja, animaatio-ohjaaja, Emmy-palkittu tuottaja ja ääninäyttelijä, joka tunnetaan parhaiten luomistaan animaatiosarjoista Beavis ja Butt-head sekä Kukkulan kuningas. Hän on myös ohjannut ja käsikirjoittanut elokuvat "Beavis and Butt-Head Do America" (1996), "Konttorirotat" (1999), "Idioluutio" (2006) ja "Extract" (2009).


title: Mike Judge

text: Judge syntyi Ecuadorissa, mutta kasvoi Albuquerquessa, New Mexicossa, jossa hän kävi St. Pius X High Schoolia. Judgen isä Jim Judge oli antropologi ja äiti Margaret Blue opettaja, sekä kirjastonhoitaja. Judge valmistui Kalifornian yliopistosta San Diegossa vuonna 1985.


title: Mike Judge

text: Judge asuu Austinissa, Teksasissa.


title: Wehrmachtin komentajareservi

text: Wehrmachtin komentajareservi () oli vuonna 1939 perustettu natsi-Saksan sotavoimien Wehrmachtin nimellinen yksikkö, johon sijoitettiin ne korkea-arvoiset upseerit, joilla ei ollut tehtäviä eikä komennuksia. Komentajareserviin kuuluneella ei ollut varsinaisia velvollisuuksia eikä tehtäviä, vaan se vastasi eräänlaista palkallista pakkolomaa.


title: Wehrmachtin komentajareservi

text: Komentajareservi oli usein normaali välivaihe upseerien sijoittamisessa, mutta siihen siirtämistä käytettiin myös rangaistuksena niskoittelusta tai tehottomuudesta sodankäynnissä varsinkin korkeampaan kenraalikuntaan kuuluvien upseerien kohdalla. Esimerkiksi Pohjoisen armeijaryhmän komentaja sotamarsalkka Wilhelm von Leeb siirrettiin Wehrmachtin komentajareserviin tammikuussa 1942, koska hän ei saanut vallattua Leningradia. Adolf Hitler raivostui Leebille, eikä antanut tälle enää uusia tehtäviä. Hänet korvattiin kenraalieversti Georg von Küchlerillä, joka ei myöskään onnistunut valtaamaan Leningradia. Sen sijaan tammikuussa 1944 puna-armeija onnistui purkamaan Leningradin piirityksen ja saartamaan Küchlerin komentaman armeijaryhmän. Kun Küchler vaati Hitleriltä lupaa vetäytymiseen säästääkseen joukkonsa varmalta tuholta, Hitler raivostui vuorostaan Küchlerille ja siirsi tämänkin komentajareserviin. Myöskään Küchler ei saanut enää uusia tehtäviä sodan aikana.


title: Wehrmachtin komentajareservi

text: Myös poliittisesti epäluotettavina pidetyt upseerit joutuivat usein viettämään pitkiä aikoja Wehrmachtin komentajareservissä. Heihin lukeutuivat esimerkiksi saksalaisten suorittamia siviileihin ja sotavankeihin kohdistamia sotarikoksia ilmituoneet ja arvostelleet upseerit. Esimerkiksi majuri Karl August Meinel protestoi Gestapon ja SD:n harjoittamaa venäläisten sotavankien julmaa kohtelua ja teloittamisia vastaan. Hän kirjoitti kenraali Ritter von Saurin puoltaman raportin 13. tammikuuta 1942, joka lähetettiin Wehrmachtin toimistoon Berliiniin, jossa sen vastaanotti kenraali Meinecke. Raportti suututti sekä poliisin että armeijan johtoa ja Meinel siirrettiin kahdeksi kuukaudeksi Liettuassa olevan vankileirin komendantiksi, ja sen jälkeen komentajareserviin. Meinel totesi myöhemmin, että raportin jälkeen kaikessa oli rangaistuksen maku. Samoin raporttia puoltanut Saur siirrettiin pian komentajareserviin.


title: Käkisalmen läänin rykmentti

text: Käkisalmen läänin rykmentti oli suomalainen joukko-osasto vuosina 1920 - 1921.


title: Käkisalmen läänin rykmentti

text: Kaakkois-Suomen rajanvartiointi tehtäviin määräsi Tasavallan Presidentti perustettavaksi Käkisalmen läänin rykmentin 21. tammikuuta 1920. Rykmentti liitettiin perustamisvaiheessa 2. Divisioonaan. Rykmenttiin siirrettiin Terijoen rajavartiopataljoona, jossa oli seitsemän komppaniaa. Puuttuvat komppaniat otettiin Valkoisesta Kaartin rykmentistä, Viipurin rykmentistä, Pohjois-Savon rykmentistä, Kaartin jääkäripataljoonasta ja Pohjanmaan jääkäripataljoonasta, kustakin joukko-osastosta yksi komppania. Rykmentin ensimmäinen päiväkäsky julkaistiin 5. helmikuuta 1920, mitä päivää pidetään sen perustamispäivänä.


title: Käkisalmen läänin rykmentti

text: Rykmentin esikunta oli sijoitettuna Terijoelle ja Uudellekirkolle kaikkiaan viiteen rakennukseen. Rykmentin pataljoonat sijoitettiin seuraavasti:


title: Käkisalmen läänin rykmentti

text: Rykmentin perustamisen syynä oli vakinaisen sotilaallisen rajavartioinnin aikaan saaminen Karjalankannakselle. Tähän tehtävään kuului sotilaallisen rajanvartioinnin lisäksi tulli- ja poliisitehtävät raja-alueella.Tasavallan Presidentti hyväksyi esityksen rykmentin hajottamisesta 15. maaliskuuta 1921 ja rykmentti lopetti toimintansa 19. huhtikuuta. Sotaministeriön käskyn mukaisesti rykmentin esikunta hajotettiin, I Pataljoonasta muodostettiin I Polkupyöräpataljoona ja II Pataljoonasta II Polkupyöräpataljoona. Rykmentin III Pataljoona siirrettiin Savon Jääkärirykmenttiin.


title: Tinja Ruusuvuori

text: Tinja Ruusuvuori on suomalainen toimittaja. Hän käsikirjoittaa ja juontaa lastenohjelma "Neppajymykerhoa", joka tulee Yle TV2-kanavalta arkiaamuisin. Lisäksi Ruusuvuori toimii vapaana toimittajana ja kirjoittaa mm. kulttuurialan julkaisuihin.


title: Suha Arafat

text: Suha Daoud Arafat (arabiaksi: سهى داود عرفات), o.s. Suha Daoud Tawil (arabiaksi:سهى داود الطويل, s. 17. heinäkuuta 1963) on palestiinalaishallinnon entisen presidentin Jasser Arafatin puoliso.


title: Suha Arafat

text: Suha syntyi Länsirannalla vuonna 1963 kristittyyn perheeseen, joka asui Nablusissa ja myöhemmin Ramallahissa (silloin osa Jordaniaa). Suhan isä Daoud Tawil oli Jaffassa syntynyt ja Oxfordissa koulutettu pankkiiri. Suhan äiti oli Raymonda Hawa Tawil syntynyt Acressa ja oli poliittisesti mukana Palestiinan kysymyksessä. Suha opiskeli tyttökoulussa Beit Haninassa Jerusalemissa ja siirtyi sitten Sorbonnen yliopistoon Pariisiin. Pariisissa hän oli palestiinalaisopiskelijoiden järjestön puheenjohtaja.


title: Suha Arafat

text: Suha tapasi Jasser Arafatin ensimmäistä kertaa vuonna 1985. Kun Arafat oli vierailulla Ranskassa vuonna 1989 Suha oli Arafatin tulkkina. Ennen kuin Arafat lähti hän pyysi Suhaa tulemaan Tunisiin, jossa oli PLO:n päämaja. Suha meni naimisiin Arafatin kanssa 17. heinäkuuta 1990, jolloin hän oli 27- ja Arafat 61-vuotias. Suha on kreikkalaiskatolinen eikä ole kääntynyt islamiin. Suhalla ja Arafatilla on yksi lapsi, tytär Zahwa, joka syntyi 24. heinäkuuta 1995 Neuilly-sur-Seinessä Ranskassa. Helmikuussa 2004 Ranskassa alkoi tutkimus, koska Suhan pankkitilille oli tullut iso summa rahaa. Israel väitti rahan tulleen Al-Aksan marttyyrien prikaateilta.


title: Suha Arafat

text: Kun Arafat teki kuolemaa Pariisissa olevassa Percyn sairaalassa vuonna 2004 Suha valvoi tämän vuoteen vieressä kun Arafat vajosi koomaan. 8. marraskuuta palestiinalaishallinto saapui tapaamaan Arafatia. Suha aiheutti skandaalin väittämällä palestiinalaishallinnon ”yrittävän haudata Arafatin elävältä”. Jasser Arafat kuoli 11. marraskuuta 2004. Palestiinalaishallinto maksaa Suhalle 10 000 dollaria kuukausittain, joka on tavallaan miehensä eläke. "Sunday Times" kuitenkin kirjoitti, että hän saa miljoonia dollareita PLO:lta ja elää ylellisesti Pariisin hienostoalueella.


title: Suha Arafat

text: Suha ja Zahwa muuttivat vuonna 2004 Tunisiaan ja saivat kansalaisuuden. Vuonna 2007 Tunisian hallitus sanoi Suhan kansalaisuuden irti. Mitään syytä ei kerrottu. "Al-Jazeera" väitti, että Suhalla oli kiistoja eräiden liikemiesten kanssa. "Sunday Times" kirjoitti entisen presidentti Arafatin varoista, joita pitäisi käyttää hyväntekeväisyyteen. Suha muutti Tunisista Maltalle. Maltalaiset sanomalehdet kirjoittelivat hänen saapumisestaan. Suha asui Libyan suurlähetystössä ennen kuin osti 1,5 miljoonalla dollarilla talon Vallettasta. Libyan johtaja Muammar Gaddafi maksoi talon. Suha kiisti sen olleen poliittista, ja kertoi että Gaddafi oli vain hänen miehensä hyvä ystävä.


title: Karl Söderholm (jääkäri)

text: Karl Edvin Söderholm () oli suomalainen jääkärieverstiluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan komppanianpäällikkönä Valkoisen armeijan jääkärijoukoissa. Myöhemmin hän osallistui vielä talvi- ja jatkosotaan pataljoonan komentajana rintamajoukoissa.


title: Karl Söderholm (jääkäri)

text: Söderholmin vanhemmat olivat maanviljelijä Karl Fredrik Söderholm ja Anna Karolina Petersen. Hänet vihittiin vuonna 1922 avioliittoon Anna-Liisa Kakolan kanssa, heidän pojastaan Raimo Kaarle Söderholmista (s. 1932) tuli lääkäri. Söderholm kävi kansakoulun ja Helsingin teollisuuskoulun koneosaston sekä suoritti yksityisesti kahdeksannen luokan Lahden yhteiskoulussa vuonna 1928. Söderholm kävi hyökkäysvaunukurssin vuonna 1923 ja sotilaspedagogisen kurssin vuonna 1925 sekä Taistelukoulun komppanianpäällikkökurssin vuonna 1929. Pataljoonan komentajakurssin hän suoritti Tuusulassa vuonna 1943.


title: Karl Söderholm (jääkäri)

text: Söderholm liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 26. helmikuuta 1915. Hän kuului sen ja myöhemmin perustetun 27. Jääkäripataljoonan 2. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella sekä Aa-joella.


title: Karl Söderholm (jääkäri)

text: Söderholm saapui Suomeen jääkärien pääjoukon mukana luutnantiksi ylennettynä 25. helmikuuta 1918 ja hänet sijoitettiin Suomen Valkoiseen armeijaan aluksi komppanianpäälliköksi 3. jääkäripataljoonaan, josta hänet siirrettiin 19. huhtikuuta 1918 komppanianpäälliköksi 5. Jääkärirykmentin 13. jääkäripataljoonan 3. komppaniaan. Söderholm otti osaa sisällissodan taisteluihin Kuokkalassa ja etenemiseen Rajajoelle.


title: Karl Söderholm (jääkäri)

text: Söderholm palveli sisällissodan jälkeen edelleen 3. komppanian päällikkönä 5. Jääkärirykmentissä, josta muodostettiin myöhemmin ensin Kuopion jalkaväkirykmentti 4 ja sitten Tampereen rykmentti. Hän osallistui kesäkuuta – 29. maaliskuuta 1920 välisenä aikana Porajärven puolustukseen. Hänet määrättiin Tampereen rykmentissä 16. toukokuuta 1921 alkaen päälliköksi 1. komppaniaan. Hän erosi armeijasta 2. helmikuuta 1926, mutta astui uudelleen palvelukseen 13. kesäkuuta 1929 ja sijoitettiin komppanianpäälliköksi Tampereen rykmenttiin 5. komppaniaan.


title: Karl Söderholm (jääkäri)

text: Söderholm osallistui talvisotaan pataljoonan komentajana Jalkaväkirykmentti 7:ssä ja otti osaa taisteluihin Summassa ja Viipurissa. Välirauhan aikana hänet siirrettiin pataljoonan komentajaksi 3. Prikaatiin.


title: Karl Söderholm (jääkäri)

text: Jatkosodan puhjettua Söderholm komennettiin pataljoonan komentajaksi Jalkaväkirykmentti 3:een. Vuonna 1942 hänet siirrettiin pois rintamalta ja hänet sijoitettiin vanhemmaksi kouluttajaksi Jalkaväenkoulutuskeskus 11:een, missä hänet nimitettiin myöhemmin koulutuskeskuksen päälliköksi. Söderholm otti osaa sotatoimiin jatkosodassa Nuijamaalla, Kämärällä, Huumolassa, Näykkijärvellä, Perlammilla, Koivistolla ja Rajajoella. Söderholm erosi vakinaisesta palveluksesta jatkosodan jälkeen vuonna 1944. Hänet haudattiin Lahteen.


title: B36 Tórshavn

text: B36 Tórshavn tai F.C.Tórshavn on vuonna 1936 perustettu färsaarelainen jalkapallojoukkue, joka pelaa Färsaarten korkeimmalla sarjatasolla, Effodeildinissä. Joukkue pelaa kotiottelunsa saarten pääkaupungissa Tórshavnissa. Nimessä esiintyvä B36 on lyhenne Bóltfelagið 1936:sta.


title: Archer Maclean’s Mercury

text: Archer Maclean’s Mercury on PlayStation Portablelle (PSP) suunniteltu pulmapeli. Pelivälineenä toimii elohopea, joka hyllyy, menee osiin, litistyy liike-energian mukaan. Pelissä on tarkoitus saattaa tämä klöntti maaliin täynnä vaaroja ja esteitä olevan radan läpi. Archer Maclean’s Mercury on jatkoa Marble Madnessille, jonka idea on muuten sama, mutta kuljetettava peliväline on kiikkerä kuula.


title: Neppajymykerho

text: Neppajymykerho oli lastenohjelma, jota esitettiin Yle TV2 -kanavalla Pikku Kakkosen aamulähetyksessä joka arkipäivä. Sitä ei kuitenkaan esitetty jouluaattona, joulupäivänä eikä tapaninpäivänä. Ohjelma alkoi vuoden 2008 alussa, kun Pikku Kakkosen arkiaamujen lähetykset alkoivat. Neppajymykerhossa jänö Neponen, Jyrki ja Tinja puuhastelivat ja pohdiskelivat kaiken maailman asioita. Neppajymyn toimintaperiaatteena oli, että kerhoon saavat kuulua kaikki: nekin, joilla ei ollut kerhotossuja, ja ne, jotka vahingossa kiukuttelivat äidille tai isille. Neppajymyn kerhosivuilla lapsikatsojat saivat tehdä päivän kerhotehtävän. Neponen ei enää esiintynyt loppuvuosina sarjassa.


title: Neppajymykerho

text: Neppajymykerho päättyi kesällä 2016.


title: Smaragdikyyhkyt

text: Smaragdikyyhkyt ("Chalcophaps") on kyyhkyjen heimoon kuuluva lintusuku.


title: KÍ Klaksvík

text: KÍ Klaksvík on vuonna 1904 perustettu färsaarelainen jalkapalloseura. Seuran miesten joukkue pelaa Färsaarten korkeimmalla sarjatasolla, Effodeildinissä. Seura pelaa kotiottelunsa Klaksvíkin kaupungissa. Se on voittanut Färsaarten miesten mestaruuden kuusitoista kertaa ja on viisinkertainen Färsaarten miesten cupin voittaja.


title: Uikuttajakyyhkyt

text: Uikuttajakyyhkyt ("Turtur") on kyyhkyjen heimoon kuuluva lintusuku. Suvun lajit elävät Saharan eteläpuolisessa Afrikassa.


title: Maakyyhkyt

text: Maakyyhkyt ("Claravis") on kyyhkyjen heimoon kuuluva lintusuku.


title: Merilämpövoimala

text: Auringon lämpö aiheuttaa lämpötilaeron meren ylä- ja alakerroksen välillä. Merilämpövoimala muuntaan lämpötilaeron energiaksi termodynaamisen kierron avulla. Lämmintä pintavettä käytetään kiehuttamaan fluidia, jonka kiehumispiste on matala. Syntynyt kaasu ohjataan lämpövoimakoneeseen ja koneesta ulos tuleva kaasu tiivistetään syvemmän kylmän meriveden avulla.


title: Hasso von Manteuffel

text: Hasso von Manteuffel (14. tammikuuta 1897 Potsdam, Saksan keisarikunta – 24. syyskuuta 1978 Reith im Alpbachtal, Tiroli, Itävalta) oli saksalainen panssarikenraali toisen maailmansodan aikana. Sodan jälkeen Manteuffel oli liberaalipoliitikko, joka edisti Saksan uudelleenaseistamista ja antoi nimen uusille asevoimille, Bundeswehrille.


title: Hasso von Manteuffel

text: Manteuffel syntyi 1897 preussilaiseen aristokraattiperheeseen. Vuonna 1908 hän meni opiskelemaan kadettikouluun. Helmikuussa 1916 Manteuffel siirtyi upseeriksi rintamalle husaarirykmenttiin. Lokakuussa hän haavoittui ja toivuttuaan helmikuussa 1917 hänet siirrettiin yleisesikuntaan. Sodan jälkeen hän osallistui vapaajoukkojen ("Freikorps") toimintaan ja liittyi takaisin Weimarin tasavallan armeijaan "Reichswehriin".


title: Hasso von Manteuffel

text: Hän toimi ratsuväen upseerina, kunnes lokakuussa 1935 hänet siirrettiin vasta perustettuun Heinz Guderianin 2. panssaridivisioonaan kuuluneeseen 2. moottoripyörätiedustelupataljoonaan. Helmikuussa 1939 Manteuffel nimitettiin professoriksi panssarijoukkojen kouluun Berlin-Krampnitzissa. Hän toimi tehtävässä toisen maailmansodan alun ajan, eikä näin päässyt osallistumaan natsi-Saksan hyökkäyksiin Puolaan vuonna 1939 ja Ranskaan 1940.


title: Hasso von Manteuffel

text: Toukokuussa 1941 Manteuffel nimitettiin pataljoonan komentajaksi 7. panssaridivisioonaan. Tässä yksikössä hän osallistui Natsi-Saksan hyökkäykseen Neuvostoliittoon. Elokuussa 1941 Manteuffel johti saman divisioonan 6. kiväärirykmenttiä tämän komentajan kuoltua taistelussa. Divisioona siirrettiin lepäämään ja täydennettäväksi Ranskaan toukokuussa 1942. Heinäkuussa Manteuffel siirrettiin saman divisioonan 7. panssarikrenatöörirykmentin komentajaksi.


title: Hasso von Manteuffel

text: Vuoden 1943 alussa Manteuffel siirrettiin Pohjois-Afrikkaan, jossa hän otti komentoonsa divisioona "von Manteuffelin". Hän johti joukkojaan menestyksekkäästi, kunnes luhistui uupumuksesta 31. maaliskuuta. Hänet siirrettiin lepäämään Saksaan, jossa hänet ylennettiin kenraalimajuriksi palkkiona menestyksestään Afrikassa. Toivuttuaan Manteuffel sai siirron itärintamalle 7. panssaridivisioonan komentajaksi. Hän haavoittui puna-armeijan ilmahyökkäyksessä elokuussa, mutta pysyi joukkojensa johdossa. Manteuffel onnistui pysäyttämään puna-armeijan hyökkäyksen raskaiden taistelujen jälkeen ja valtaamaan Zitomirin pelastaen lähes saarretun 8. panssaridivisioonan.


title: Hasso von Manteuffel

text: Manteuffelista tuli eliittiyksikkönä pidetyn panssarikrenatööridivisioona Großdeutschlandin komentaja helmikuussa 1944. Puna-armeija eteni kuitenkin vääjäämättä, ja Manteuffelin divisioona vetäytyi käyden jatkuvia puolustustaisteluja Ukrainan halki järjestäytyäkseen uudelleen Romaniassa. Yksikkö siirrettiin hetkeksi lepoon, jonka jälkeen se osallistui hyökkäykseen, jonka tarkoitus oli vapauttaa Kuurinmaalle saarroksiin jäänyt Pohjoinen armeijaryhmä. Manteuffel saavutti vähäistä menestystä mutta ei onnistunut vapauttamaan mottia.


title: Hasso von Manteuffel

text: Syyskuussa 1944 Manteuffel ylennettiin panssarijoukkojen kenraaliksi, ja hän sai komentoonsa 5. panssariarmeijan, joka taisteli länsirintamalla. Armeija taisteli George Pattonin johtamaa Yhdysvaltain 3. armeijaa vastaan, minkä jälkeen se vetäytyi lepoon osallistuakseen Ardennien offensiiviin. Vaikka Manteuffelin armeijan tehtävä oli vain tukea hyökkäystä, se onnistui etenemään melko syvälle vihollisen linjojen taakse. Maaliskuussa 1945 Manteuffelista tuli Saksan 3. panssariarmeijan komentaja itärintamalle. Tilanne oli tässä vaiheessa menetetty ja Manteuffel onnistui vain hädin tuskin hidastamaan puna-armeijan etenemistä Berliiniin.


title: Hasso von Manteuffel

text: Manteuffel onnistui pakenemaan itärintamalta joukkoineen antautuakseen länsiliittoutuneille 3. toukokuuta 1945.


title: Hasso von Manteuffel

text: Manteuffel vapautettiin sotavankileiriltä syyskuussa 1947. Hän meni mukaan politiikkaan ja edusti Vapaata demokraattista puoluetta (FDP) 1953–1957. Manteuffel luennoi Yhdysvaltain sotakorkeakoulussa West Pointissa 1968 ja toimi teknisenä neuvonantajana amerikkalaisissa sotaelokuvissa.


title: Royan

text: Royan ("Roéyan" muinaisella Saintongessa puhutulla kielellä) on kaupunki Ranskassa, Charente-Maritimen departementissa ja Poitou-Charentesin alueella. Kaupunki sijaitsee Atlantin valtameren rannalla.


title: Royan

text: Royan on suosittu matkailukaupunki, jolla on pitkä historia. Se mainitaan ensimmäisen kerran vuonna 419, jolloin sen ympärille rakennettiin muuri.


title: Metis

text: Metis voi tarkoittaa


title: Theodor Stolojan

text: Theodor Dumitru Stolojan (s. 24. lokakuuta 1943 Târgoviște) on romanialainen poliitikko, joka toimi maan pääministerinä vuosina 1991–1992. Stolojan on suorittanut taloustieteen tutkinnon vuonna 1966 ja väitellyt taloustieteen tohtoriksi. Hän työskenteli vuodesta 1972 lähtien talousministeriössä budjettiosastolla, kirjanpidossa sekä tarkastajana ja neuvonantajana.


title: Theodor Stolojan

text: Stolojan oli Nicolae Ceaușescun vallasta nousseen Kansallisen pelastuskomitean jäsen ja Romanian hallituksen toinen valtiovarainministeri joulukuusta 1989 sekä valtiovarainministeri Petre Romanin hallituksessa 1990–1991. Tämän jälkeen hänet nimitettiin Romanian pääministeriksi vuosiksi 1991–1992. Hän johti myös Kansallista yksityistämisvirastoa. Vuodet 1992–1998 Stolojan työskenteli Washingtonissa Maailmanpankin ekonomistina.


title: Theodor Stolojan

text: Hän lähti uudelleen politiikkaan vuonna 2000 Partidul Național Liberalin (PNL) jäsenenä. Hän pyrki presidentiksi marraskuun 2000 vaaleissa, mutta jäi kolmanneksi. Hän nousi kuitenkin puolueen johtoon vuonna 2002. Samana vuonna Stolojan sai professorin viran Transilvanian yliopistossa Brașovissa.


title: Theodor Stolojan

text:
Hänen johdollaan puolue lähestyi silloisen Bukarestin pormestarin Traian Băsescun johtamaa Demokraattista puoluetta, ja ne muodostivat Oikeuden ja Totuuden allianssin vuoden 2004 vaaleihin. Stolojan valittiin sen presidenttiehdokkaaksi. Hän luopui kuitenkin yllättäen ehdokkuudesta ja puoluejohtajuudesta vedoten terveydellisiin syihin. Băsescu nousi Allianssin presidenttiehdokkaaksi ja voitti vaalit. Stolojan työskenteli hänen neuvonantajanaan vuodesta 2004.
Presidentillä ja liberaalipuolueen pääministerillä Călin Popescu-Tăriceanulla oli vakavia erimielisyyksiä.


title: Theodor Stolojan

text: 10. lokakuuta 2006 Stolojan erotettiin Liberaalipuolueen jäsenyydestä. Hän muodosti kannattajineen uuden puolueen Partidul Liberal Democrat, jonka johtoon hänet valittiin 31. maaliskuuta 2007. Tammikuussa 2008 puolue kuitenkin liittyi Demokraattiseen puolueeseen muodostaen Partidul Democrat-Liberalin (PD-L). Stolojan valittiin Euroopan parlamenttiin marraskuun 2007 vaaleissa, joissa valittiin edustajat vuosiksi 2007–2009 korvaamaan Romanian liittyessä Euroopan unioniin nimetyt edustajat. Hän istui Euroopan parlamentin konservatiiviryhmässa.


title: Theodor Stolojan

text: Marraskuun 2008 viimeisen päivän vaaleissa eniten ääniä saivat sosiaalidemokraatit, mutta liberaali-demokraatit saivat yhden paikan enemmän edustajia (115–114). 10. joulukuuta presidentti Băsescu nimitti Stolojanin hallituksenmuodostajaksi. Hän luovutti kuitenkin tehtävän seuraavalla viikolla Emil Bocille.


title: Kauhea Tarzan

text: Kauhea Tarzan () on Edgar Rice Burroughsin kahdeksas Tarzan-romaani. Se julkaistiin ensimmäisen kerran sarjamuodossa "Argosy All-Story Weekly" viikoittaisen viihdelukemiston helmi-maaliskuun 1921 numeroissa. A. C. McClurg julkaisi kertomuksen ensimmäisen kerran kirjamuodossa kesäkuussa 1921.


title: Kauhea Tarzan

text: Jane on joutunut saksalaisten vangiksi ensimmäisen maailmansodan aikana, ja Tarzan jatkaa etsintää. Jäljet johtavat kauas erämaahan. Suuren suoalueen keskeltä Tarzan löytää Pal-ul-Donin maan, eristyneen alueen, jossa yhä elää sapelihampaisia kissapetoja, muinaisia dinosauruksia, mustia karvaisia hännällisiä apinaihmisiä (waz-doneja) ja hiukan kehittyneempiä valkoisia hännällisiä ho-doneja.


title: Kauhea Tarzan

text: Tarzan pitää mielenkiintoisimpana pedoista monijuovaista leijonaa eli "jato"a: se on pienempi kuin muut leijonat mutta sillä on valtavat sapelihampaat ja paholaisen luonne. Eläin on ilmeisesti sapelihammastiikerin kaukainen jälkeläinen. Samoin tavallisissa leijonissa on erityispiirteenä se, että pentuajan leopardintäplät säilyvät myös aikuisiällä.


title: Kauhea Tarzan

text: Tarzan ystävystyy nopeasti ho-don Ta-denin ja waz-don Om-atin kanssa. Ta-den on paennut pääkaupungista, koska kuningas halusi palkita hänet pappeudella - mikä olisi merkinnyt sitä, että Ta-denistä olisi tehty eunukki - ja pappeudesta kieltäytyminen oli kuolemalla rangaistava temppelien ja jumalien häpäisy. Pohjimmiltaan kysymys oli vallasta: Ta-denin isä Ja-don oli päälliköistä mahtavin, eikä kuningas halunnut moista vävyä. Sen sijaan Tu-lurin kaupungin päällikön Mo-sarin poika Bu-lat olisi parempi vaihtoehto: Mo-sar oli kuningassukua ja halusi kuninkaaksi - mutta tulevan kuninkaan isän asema olisi vielä parempaa. Näin päätettiin - joskin kuninkaan tytär O-lo-a kieltäytyi yhteistyöstä ja tilanne olikin patti. Samoin Kor-ul-Ja-heimon päällikkö Es-sat oli karkottanut Om-atin kylästään, koska himoitsi tämän lemmittyä Pan-at-leetä.


title: Kauhea Tarzan

text: Tarzan, Ta-den ja Om-at kokevat yhdessä seikkailuja. Yhdessä he kukistavat Om-atin vihollisen, päällikkö Es-satin joskin Om-at surmaa tämän kaksintaistelussa, Gund-barissa. Tarzan osoittaa taistelutaitonsa sillä tavoin, että apinaihmiset antavat hänelle nimen "Tarzan-jad-guru" (Kauhea Tarzan). Osasyynä olivat Tarzanin karmivat huudot: Kerchakin heimon taisteluhaaste ja ihmisapinoiden julma voitonhuuto. Om-at nujertaa arvovaltansa avulla heimonsa vastustuksen: hän määrää että ikiaikainen tapa surmata muukalaiset loppuu nyt - jos nämä ovat ystäviä ja suuria taistelijoita, kuten Tarzan ja Ta-den. Lisäksi hän haastaa vastaansanojat mittaamaan voimiaan kuolemaan asti - kukaan ei tule. Lisäksi hän lupaa että heimon naiset olisivat turvassa häneltä - toisin kuin Es-satilta. Ei kulu kauankaan, kun heimo jo tunnustaa uuden päällikkönsä päätöksen viisauden.


title: Kauhea Tarzan

text: Tarzan saa tietää ho-donien uskovan että heidän jumalallaan ei ole tarttumahäntää kuten ho-doneilla. Tästä hän keksii esiintyä ho-donien pääkaupunki A-lurissa nuorena jumalana, Jad-ben-Othon poikana Dor-ul-Othona. Kuningas Ko-tan hyväksyy esityksen ja Tarzan saa tiettyä vaikutusvaltaa palatsissa. Vaarallisen vihollisen apinamies saa ylipappi Lu-donista, joka piilottelee sieppaamansa Janea yksinäisessä temppelissä.


title: Kauhea Tarzan

text: Pitojen yhteydessä syntyy kahakka, kun juopunut Bu-lat ensin suututtaa ja sitten surmaa Ko-tanin. Mo-sar yrittää julistautua kuninkaaksi mutta Ja-don huutaa että Pal-ul-Donin soturit valitsevat itse kuninkaansa - kunhan edellisen murhaajaa on rangaistu! Soturit tottelevat automaattisesti tätä mahtavaa ja oikeudenmukaisuudestaan kuulua päällikköä - joskin murhaaja luikkii hetkeksi karkuun. Bu-latin surmaa lopulta Tarzan.


title: Kauhea Tarzan

text: Lisäsotkua saa aikaan saksalainen luutnantti Erich Obergatz, joka on viimeinen eloonjäänyt kolmesta Janen ryöstäneestä upseerista ja on tullut maahan yhdessä Janen kanssa. Hän eksyy ja lopulta sekoaa mieleltään luullen itseään Pal-ul-Donin jumala Jad-ben-Othoksi. Ylipappi Lu-don hyväksyy ajatuksen ja mielisairas entinen sotilas onkin jonkin aikaa kaikkivaltias.


title: Kauhea Tarzan

text: Korak on sillä välin vapautunut asepalveluksesta ja lähtenyt isänsä perään. Saman veroisena viidakontuntijana ja erämiehenä hän pääseekin pitkän kamppailun jälkeen Pal-ul-Doniin. Isästään poiketen hänellä on mukanaan sotilaskivääri ja kaksi patruunavyötä. Korak ystävystyy nopeasti Om-atin heimon kanssa, ja nämä antavat hänelle nimen Jar-don (muukalainen). Ensi taistelussa Korak osoittautuu yhtä rajuksi taistelijaksi kuin isänsä.


title: Kauhea Tarzan

text: Monen mutkan jälkeen, Tarzanin jo maatessa uhrialttarilla ja Obergatzin nostaessa uhriveistä, Korakin kivääri surmaa saksalaisen, ylipapin, juonittelevan kruununtavoittelija Mo-sarin ja näiden uskollisen apuri Pan-satin.


title: Kauhea Tarzan

text:
Tarzan vapautetaan, uusi kuningas nousee valtaistuimelle ja uusi aika alkaa: ihmisuhrit temppeleissä loppuvat ja eunukkipapit saavat lähteä muihin töihin. Heidän tilalleen nimitetään naispapittaria jotka jakavat alttareille päivittäin tuodut uhrilahjat iltaisin puutteenalaisille.
Apinaihmiset tottelevat koska Tarzan mielletään oikean jumalan pojaksi.


title: Kauhea Tarzan

text: Tarinan lopuksi Tarzan perheineen ratsastaa soiden poikki omaan maailmaansa gryf-pedon eli muinaisen Triceratops-dinosauruksen kehittyneen jälkeläisen selässä. Hänen ehkä huomattavin saavutuksensa Pal-ul-Donissa oli oppia noiden petojen hallinta: hän huomasi että vaaralliset, joskin vähälukuiset Tor-o-don-miehet hallitsivat gryfejä pelkkä keppi aseenaan, ja rohkea apinamies matki näitä - erinomaisin tuloksin.


title: Sisäinen realismi

text: Sisäinen realismi (myös pragmaattinen realismi) on ontologinen kanta, jota on kannattanut ennen kaikkea Hilary Putnam. Sisäinen realismi hyväksyy tieteellisen realismin tiedenäkemyksen, mutta ei sen ontologisia tulkintoja eli metafyysistä realismia. Sisäinen realismi voidaan nähdä synteesinä tieteellisen realismin ja pragmatismin välillä.


title: Sisäinen realismi

text: Putnam kannatti aiemmin metafyysistä realismia, eli näkemystä, jonka mukaan ulkoisen todellisuuden kategoriat ja rakenteet ovat sekä ontologisesti että kausaalisesti itsenäisiä ihmismielen suorittamaan käsitteellistävään toimintaan nähden. Putnam kuitenkin hylkäsi metafyysisen realismin 1970- ja 1980-lukujen taitteessa matemaattisen logiikan uusien tulosten ja eräiden W. V. O. Quinen ajatusten kannustamana. Uutta näkemystään hän kutsui ”sisäiseksi realismiksi”, joskin hän on sanonut myös, että hänen olisi oikeastaan tullut käyttää nimitystä ”pragmaattinen realismi”.


title: Sisäinen realismi

text: Metafyysisen realismin ongelmana oli Putnamin mukaan se, että se epäonnistuu selittämään, miksi viittaaminen ja totuus ovat mahdollisia. Metafyysisen realismin mukaan käyttämämme käsitteet ja kategoriat viittaavat johonkin, koska ne sopivat jollain mystisellä tavalla yhteen ulkoisessa todellisuudessa ennalta olevien kategorioiden, lajien ja yksilöiden kanssa. Mutta miten on mahdollista, että todellisuus muodostuu tietyistä rakenteista ja kategorioista, mieli muodostuu omista kategorioistaan ja rakenteistaan, ja nämä kaksi sopivat sattumalta täydellisesti yhteen? Putnamin mukaan vastauksen täytyy olla, ettei todellisuus ole ennalta rakentunut, vaan että mieli ja sen käsitteelliset skeemat rakentavat sen.


title: Sisäinen realismi

text: Sisäinen realismi on näkemys, jonka mukaan todellisuus saattaa kyllä olla "kausaalisesti" itsenäinen ihmismieleen nähden, mutta sen rakenne — sen jakaantuminen lajeihin, yksilöihin ja kategorioihin — on ihmismielen toiminnan tulosta, eikä todellisuus siksi ole "ontologisesti" itsenäinen. Ajatus on saanut yleistasolla vaikutteita Immanuel Kantin ajatuksesta, jonka mukaan tietomme ulkoisesta todellisuudesta on ”ajatuksen kategorioiden” määräämää.


title: Sisäinen realismi

text: Putnam on katsonut, että tieteen vakiintuneet teoriat tulee hyväksyä, silloinkin kun ne koskevat aistien ulottumattomissa olevia asioita, (todennäköisinä) totuuksina. Tämän ei hänen mielestään kuitenkaan tarvitse johtaa metafyysiseen realismiin, jossa niiden lauseiden, jotka muodostavat tieteelliset teoriat, tulee katsoa vastaavan ulkoista todellisuutta. Näin Putnam hylkää totuuden vastaavuusteorian.


title: Sisäinen realismi

text: Sisäisen realismin mukaan todellisuus on siis eräässä mielessä käsitejärjestelmämme muokkaama, ja siksi sille voidaan antaa useampia tosia ja täydellisiä, mutta keskenään jossakin mielessä kilpailevia kuvauksia. Esimerkiksi ”olion” ja ”olemassaolon” käsitteillä on monia erilaisia käyttöjä, eikä niillä ole yhtä absoluuttista ”merkitystä” — se, kuinka monta oliota katsomme todellisuudessa olevan, riippuu käyttämästämme käsitejärjestelmästä, ja eksistenssikvanttoria voidaan käyttää monella tavalla olemassaolon ilmaisemiseen.


title: Sisäinen realismi

text: Putnam pitää sisäistä realismiaan avaimena siihen, kuinka arkijärjen mukainen realismi voidaan säilyttää ilman metafyysisen realismin ”absurditeettien ja antinomioiden” hyväksymistä. Sisäisessä realismissa säilyy realismista se, että todellisuutta ei yritetä jakaa ”tieteelliseen kuvaan” ja ”meille ilmenevään kuvaan”: arkipäivän konkreettiset esineet ovat olemassa, eikä ympärillämme oleva todellisuus ole illuusio. Uutta on kuitenkin se, että joudumme hyväksymään, että monet usein käyttämämme kuvaukset heijastelevat tarpeitamme ja valintojamme.


title: Sisäinen realismi

text: Nelson Goodman oli muotoillut hieman samanlaisen ajatuksen teoksessaan "Fact, Fiction and Forecast" (1956). Siinä Goodman ehdotti, ettei ole olemassa ”mitään yhtä maailmaa, vaan monia maailmoja, jotka kukin ovat ihmismielen luomia”. Putnam hylkäsi tällaisen sosiaalisen konstruktivismin, mutta piti ajatuksen, jonka mukaan todellisuudesta voi olla monia oikeita kuvauksia. Mitään näistä kuvauksista ei voida todistaa tieteellisesti ”yhdeksi, todeksi” kuvaukseksi todellisuudesta.


title: Sisäinen realismi

text: Tämä ei kuitenkaan tarkoita relativismia, koska "kaikki" kuvaukset eivät ole yhtä lailla oikeita, eikä sitä, mitkä kuvaukset ovat oikeita, määritellä subjektiivisesti. Putnamin mukaan realismi ei kuitenkaan ole ristiriidassa "käsitteellisen" relativismin kanssa: on mahdollista olla yhtä aikaa sekä realisti että käsiterelativisti.


title: Sisäinen realismi

text: Putnamin mukaan sisäisen realismin ytimessä on turhien dikotomioiden hylkääminen. Ongelmallisia ovat esimerkiksi dikotomia ”oliossa itsessään” olevien ominaisuuksien ja mielen projisoimien ominaisuuksien välillä, sekä dikotomia väitettävyysehtojen ja totuusehtojen välillä. C. S. Peircen ja William Jamesin vaikutuksesta Putnam on katsonut myös, ettei tosiasioiden ja arvojen välillä ole dikotomiaa. Eettisillä arvostelmilla on usein tosiasiapohja, ja yhtä lailla tieteellisissä arvostelmissa on eettinen elementtinsä.


title: Sisäinen realismi

text: Suomessa sisäistä realismia ovat kannattaneet muun muassa Raimo Tuomela ja Sami Pihlström.


title: On What There Is

text: ”On What There Is” on W. V. O. Quinen tunnettu ontologiaa käsittelevä artikkeli, joka julkaistiin alun perin julkaisussa "Review of Metaphysics" syyskuussa 1948. Artikkelin nimi, ”mitä on olemassa”, on Quinen mukaan ontologian peruskysymys. Quine pyrkii osoittamaan, että eräät yleiset argumentit joidenkin ontologioiden puolesta ovat virheellisiä, sekä asettamaan standardit sille, mitkä jonkun teorian ontologiset sitoumukset ovat.


title: On What There Is

text: Aluksi Quine käsittelee ongelmaa, jota hän kutsuu ”Platonin parraksi” (joka on niin paksu, että se on usein tylsyttänyt Occamin partaveitsen): kuinka voidaan sanoa, että jokin ei ole olemassa? Ei-olevan täytyy jollakin tavalla olla, koska muuten ei voitaisi sanoa, että se ei ole.


title: On What There Is

text: Quine lähestyy asiaa torjuen kahden kuvitteellisen vastaväittäjän, ”McX”:n ja ”Wymanin”, argumentteja. Ensin mainittu katsoisi, että sellaiset oliot kuten Pegasos ovat olemassa, ainakin ihmismielessä. Quine kuitenkin vastaa, että tässä sekoitetaan idean kohde ja itse idea — emme sekoittaisi Parthenonia ja Parthenonin ideaa keskenään, mutta sekaannus tapahtuu helposti ei-fysikaalisten olioiden tapauksessa. Viimeksi mainittu puolestaan katsoisi, että Pegasos on olemassa ei-aktuaalisena mahdollisuutena, eli tekisi eron "eksistoimisen" ja "subsistoimisen" välille. Tämä johtaisi kuitenkin Quinen mielestä turhan paisutettuun ontologiaan. Lisäksi seuraisi useita uusia ongelmia, kuten: Kuinka paljon erilaisia mahdollisia olioita on? Kuuluisiko ontologiaan myös ei-aktuaalisia mahdottomia olioita?


title: On What There Is

text: Quinen oma lähestymistapa hyödyntää Bertrand Russellin määrättyjen kuvausten teoriaa. Kun olemista tai ei-olemista koskeva lause analysoidaan sen mukaisesti, lause lakkaa sisältämästä sellaisten entiteettien nimiä, joiden olemassaolosta tai ei-olemassaolosta oli kysymys. Tästä seuraa, ettei lauseen mielekkyys enää riipu kyseisen entiteetin olemassaolosta. Myös sellaiset yksilötermit kuten ”Pegasos” voidaan muuntaa kuvauksiksi, kuten ”on-Pegasos” tai ”pegasoi”. Samalla Quine tekee eron nimeämisen ja merkitsemisen välillä; eli sen välillä, mikä on yksilötermin merkitys, ja minkä entiteetin (jos minkään) yksilötermi nimeää.


title: On What There Is

text: Tästä seuraa kuitenkin universaalien ongelma: ”on-Pegasos” tai ”pegasoi” näyttää viittaavan universaalien eli yleiskäsitteiden olemassaoloon. Yleisemmin, joillakin olioilla, kuten punainen talo, punainen ruusu ja punainen auringonlasku, voi vaikuttaa olevan yhteinen ”punaisuuden” ominaisuus. Quine kuitenkin katsoo, ettei tällaisia ominaisuuksia tarvitse pitää tiettyjen universaalien entiteettien niminä, koska kuten edellä todettiin, se että jokin on jonkin nimi on jotain erityisempää kuin se, että jollakin on mielekäs merkitys.


title: On What There Is

text: Voitaisiin kuitenkin esittää, että "merkitykset" itsessään olisivat universaaleja. Quinen mukaan tämä tarkoittaisi kuitenkin sitä, että jonkin asian merkityksellisyys vaatisi, että sillä olisi sellainen abstrakti entiteetti kuin ”merkitys”. Quine itse erottaa jonkin kielellisen ilmaisun merkityksellisyyden tällaisista ontologisista sitoumuksista.


title: On What There Is

text: Näin Quine on todennut, ettei lauseiden mielekkyys vaadi sitoutumista sen enempää partikulaarien kuin universaalienkaan olemassaoloon. Sen sijaan ontologinen sitoutuminen tapahtuu käyttämällä lauseissa kvanttorilla sidottuja muuttujia, eli sanomalla, että "on jokin" (sidottu muuttuja) joka on jotakin. Jonkin oletetaan olevan entiteetti vain, jos se on tällaisen sidotun muuttujan arvona. Tähän viittaa Quinen tunnettu motto:


title: On What There Is

text: Vastaavasti tieteellinen teoria sitoutuu ontologisesti ainoastaan niiden entiteettien olemassaoloon, joita tarvitaan teorian kvantifioidun muodon esittämiseen.


title: On What There Is

text: Tämän jälkeen Quine käsittelee universaalien ongelmaa matematiikan filosofian yhteydessä, eli ongelmana sellaisten abstraktien entiteettien kuten matemaattisten entiteettien olemassaolosta. Hänen mukaansa nykyaikaisten matematiikanfilosofisten kantojen jako logisismiin, intuitionismiin ja formalismiin vastaa keskiajan universaalikiistan aikaista jakoa realismiin, konseptualismiin ja nominalismiin. Kustakin kolmesta ensin mainittu pitää matemaattisten entiteettien (vastaavasti: universaalien) olemassaoloa mielestä riippumattomana, toinen pitää matemaattisia entiteettejä ihmismielen luomuksena ja kolmas kieltää niiden olemassaolon kokonaan.


title: On What There Is

text: Artikkelin lopussa Quine käsittelee kahden kilpailevan käsitteellisen skeeman, fenomenalistisen ja fysikalistisen, välistä suhdetta. Quinen mukaan kussakin tapauksessa tulisi tyytyä yksinkertaisimpaan mahdolliseen ontologiaa. Aina ei ole kuitenkaan mahdollista sanoa, minkä skeeman mukainen ontogia on yksinkertaisempi. Esimerkiksi fenomenalismin mukainen ontologia on tietoteoreettisesti perustavampi ja vaatii vähemmän erilaisia entiteettejä kuin fysikalismin mukainen ontologia, kun taas fysikalismin mukainen ontologia on fysiikan kannalta perustavampi ja mahdollistaa yksinkertaisemmat lait.


title: Rikkitrioksidi

text: Rikkitrioksidi (SO) on yhdessä rikkidioksidin kanssa tärkein rikin oksideista. Se reagoi kiivaasti veden kanssa muodostaen rikkihappoa, jonka anhydridi se on. Teollisuudessa rikkitrioksidia käytetäänkin etupäässä rikkihapon valmistamiseen. Esiintyessään ilmakehässä kaasumaisessa muodossa se on erityisen haitallinen saaste, koska se on tärkein happamien sateiden aiheuttaja.


title: Rikkitrioksidi

text: Teollisuudessa rikkitrioksidia tuotetaan pääosin rikkidioksidista, jota syntyy muun muassa rikkiä sisältävien malmien kuten rikkikiisun pasutuksessa. Muodostunut rikkidioksidi hapetetaan rikkitrioksidiksi ja katalyyttinä käytetään divanadiinipentoksidia.


title: Rikkitrioksidi

text: Syntynyt rikkitrioksidikaasu voidaan johtaa erittäin väkevään rikkihappoon, ja muodostunutta seosta kutsutaan savuavaksi rikkihapoksi eli oleumiksi.


title: Rikkitrioksidi

text: Rikkitrioksidia syntyy myös, kun natriumvetysulfaatti hajotetaan lämmön avulla, jolloin syntyy natriumsulfaattia ja rikkitrioksidia. Välituotteena ilmenee myös natriumpyrosulfaattia.


title: Rikkitrioksidi

text: Veden kanssa reagoidessaan rikkitrioksidi muodostaa rikkihappoa. Reaktio on eksoterminen eli lämpöä vapauttava. Rikkitrioksidi ärsyttää hengityselimiä ja on voimakkaasti hapettava ja syövyttävä aine.


title: Carmencita

text: Carmencita on vuonna 1894 kuvattu yhdysvaltalainen mustavalkoinen lyhytelokuva, joka esittää samannimistä tanssijatarta. Filmin ohjasi ja tuotti skotlantilainen keksijä William Kennedy Dickson Thomas Alva Edisonin yritykselle. Kuvaajana toimi William Heise. Filmin pituus on 30 fps:n vauhdilla 21 sekuntia.


title: Carmencita

text: Elokuvahistoroitsija C. Musserin mukaan Carmencita oli ensimmäinen nainen, joka esiintyi Edisonin elokuvakameralle. Filmi on kuvattu maaliskuun 10. ja 16. päivän välisenä aikana vuonna 1894 Edisonin Black Maria -studiolla. Carmencitan kopioita säilytetään Yhdysvaltain kongressin kirjastossa.


title: Carmencita

text: Carmencita on Internet Movie Databasen tietokannassa id-numerolla tt0000001. Se ei kuitenkaan ole vanhin IMDb:n elokuva.


title: Everard des Barres

text: Everard des Barres tai Evrard des Barres (k. 1174) oli temppeliherrain ritarikunnan suurmestari vuosina 1147–1151.


title: Everard des Barres

text: Des Barres oli vuodesta 1143 Ranskan temppeliritarien johtaja, ja vuonna 1147 hänet valittiin koko ritarikunnan suurmestariksi Robert de Craonin kuoltua. Des Barres seurasi kuningas Ludvig VII:tä toisella ristiretkellä ja pelasti kuninkaan hengen seldžukkeja vastaan käydyssä taistelussa.


title: Everard des Barres

text: Toisen ristiretken epäonnistuttua Everard des Barres palasi Ludvigin mukana Ranskaan, missä hän vastasi kuninkaan rahavaroista. Lopulta des Barres erosi temppeliherrain ritarikunnasta ja ryhtyi munkiksi vuonna 1151. Häntä seurasi suurmestarina Bernard de Tramelay, joka oli käytännössä johtanut ritarikuntaa jo siitä lähtien, kun des Barres palasi Ranskaan.


title: Hovinsaari (saari)

text: Hovinsaari on pitkä ja kapea saari Kotkassa Kymijoen suistoalueella. Hovinsaarella sijaitsevat Hovinsaaren (6–8), Metsolan, Korelan, Jylpyn ja Kyminlinnan kaupunginosat. Saaren asukasluku on 5 076 (31.12.2010).


title: Hovinsaari (saari)

text: Hovinsaaren pohjoisosa käsittää Kymijoen Langinkosken- ja Huumanhaarojen välisen alueen, eteläosa taas työntyy pitkänä ja kapeana niemenä kohti Suomenlahtea ja Kotkansaarta. Tämän niemen halki kulkevat pohjois-eteläsuunnassa valtatie 15 ja Kotkan rata, jotka päättyvät etelässä Kotkan keskustaan. Hovinsaaren pohjoisosan läpi kulkee itä-länsisuunnassa valtatie 7. Saaren pohjoisimmassa osassa sijaitsee 1700–1800-lukujen vaihteessa rakennettu Kyminlinnan linnoitus. Hovinsaaren itäpuolella on Hietasen satama ja entinen saari, joka on nykyisin pengerretty kiinni Hovinsaareen.


title: United States Steel

text: United States Steel Corporation () on yhdysvaltalainen teräsyhtiö. Se nimettiin uudelleen USX Corporationiksi vuonna 1991, mutta palasi vanhaan nimeensä 2001. Yhtiö toimii muiden päätuotantoyhtiöiden kanssa Yhdysvalloissa, Kanadassa ja Keski-Euroopassa. Yhtiö perustettiin vuonna 1901. United States Steel Corporationin perustajat olivat Andrew Carnegie, J.P. Morgan, Charles Schwab, Elbert Henry Gary. Sen pääkonttori on Pittsburghissa, Pennsylvaniassa ja se työllistää 49 000 henkilöä.


title: United States Steel

text: Toimialat:


title: United States Steel

text: U.S. Steel oli listattu Dow Jones Industrial Average -indeksillä 1. huhtikuuta 1901 – 3. huhtikuuta 1991 välisenä aikana. Nykyisin pörssissä USX Corporation nimellä yhdessä Navistar- ja Primerica Corporation -yhtiöiden kanssa.


title: United States Steel

text: 1920-luvulla U.S. Steel, kuten useimmat suuret työnantajat, yhdistivät työnantajien tavoitteena olevia "työnantajien edustamia suunnitelmia" (ERB), jotka olivat yhtiön liittojen sponsoroimaa toimintaa. ERB:stä tuli osa United Steelworkers of America -järjestön toimintaa. Yhtiö pehmensi kovaa linjaa, kun U.S. Steel yhtiön presidentti hyväksyi Terästyöntekijöiden järjestelykomitean liittymisen Teollisuusjärjestöjen kongressien järjestöön CIO:hon vuonna 1937.


title: K. D. Lang

text: k.d. lang (syntyjään Kathryn Dawn Lang OC, (s. 2. marraskuuta 1961 Edmonton Kanada) on kanadalainen Grammy-palkittu countrylaulaja ja lauluntekijä. Lang sai vuonna 1996 Officer of Order of Canada -tunnustuksen. Langin suosituimpia albumeja maailmanlaajuisesti ovat olleet listojen kärkipäähän kohonneet vuoden 1992 "Ingénue" ja vuoden 1995 "All You Can Eat". Myös hänen tuorein albuminsa, vuonna 2008 julkaistu "Watershed" on menestynyt hyvin. Vuonna 2010 Lang esiintyi Vancouverin talviolympiakisojen avajaisissa tulkiten Leonard Cohenin kappaleen ”Hallelujah”.


title: K. D. Lang

text: Suomen television TV 1 -kanavalla on myös 9. elokuuta 1991 esitetty "Maailmalla soi" -sarjan studiokonsertti, jossa k.d. lang esiintyi taustayhtyeensä The Reclinesin kanssa. Konsertissa on oman ohjelmiston lisäksi kuultu muun muassa Roy Orbisonin tunnetuksi tekemä ”Crying” ja Patsy Clinen ”Walking After Midnight”. Lang on seksuaaliselta suuntautumiseltaan homoseksuaali.


title: Hesperian puisto

text: Hesperian puisto () on Helsingissä Töölönlahden länsirannalla sijaitseva puisto. Se rajoittuu lännessä Mannerheimintiehen, etelässä Finlandia-talon ja pohjoisessa Suomen Kansallisoopperan ja -baletin tonttiin. Rannassa puisto kuitenkin ulottuu kapeana kaistaleena Helsinginkadulle saakka, jonka toisella puolella on Eläintarhan puistoalue. Hesperian puiston eteläosalla on myös nimi "Hakasalmen puisto", mutta sillä ja varsinaisella Hesperian puistolla ei ole selvää rajaa.


title: Hesperian puisto

text: Nykyisen puiston paikalla sijaitsivat aikoinaan Töölön kylän suurimmat pellot. 1800-luvulla alue oli vielä selvästi varsinaisen kaupunkialueen ulkopuolella, ja siellä sijaitsi Hesperia-niminen huvila-alue ja ulkoravintola. Sen vuokra-aika päättyi vuonna 1892, minkä jälkeen alue jäi puistoksi. Sen ja samalla nykyisen puiston nimi johtuu antiikin kreikkalaisten käyttämästä läntisten maiden nimestä Hesperia, jolla tarkoitettiin yleensä Espanjaa tai Italiaa. Sen mukaan ovat saaneet nimensä myös Mannerheimintieltä puiston kohdalta länteen johtavat Pohjoinen ja Eteläinen Hesperiankatu, niiden välissä oleva kapea puistovyöhyke "Hesperian esplanadi" ja lähellä sijaitseva Hesperian sairaala. Myös Mannerheimintien varrella sijaitseva hotelli, nykyinen Crowne Plaza, oli alun perin nimeltään Hotelli Hesperia.


title: Hesperian puisto

text: Hesperian puistossa sijaitsevat Urho Kekkosen muistomerkki ja Larin Parasken patsas. Töölönlahden rantaa pitkin kulkee jalankulku- ja pyörätie, jonka varrelle on istutettu pitkä rivi hopeapajuja.


title: Hesperian puisto

text: Välittömästi puiston pohjoispuolella sijaitsi 1960-luvulle saakka Töölön sokeritehdas. Sinne johti puiston poikki, rannalla olevan jalankulkutien vieressä, läheiseltä ratapihalta alkanut pistoraide, joka alkujaan oli kapearaiteinen, mutta muutettiin myöhemmin leveäraiteiseksi. Sokeritehdas muutti Kirkkonummelle vuonna 1965, jolloin myös pistoraide purettiin. Sen jälkeen suurin osa tontista oli pitkään tyhjillään. Vasta 1990-luvun alussa sinne rakennettiin Suomen kansallisooppera, ja samalla puistoa laajennettiin liittämällä siihen osa entisestä tehdastontista. Tonttia aikoinaan ympäröineestä tiilimuurista on rantatien varrella yhä osa jäljellä.


title: Hesperian puisto

text: Alvar Aallon vuonna 1961 laatiman Helsingin keskustasuunnitelman mukaan Hesperian puistoon olisi aivan Töölönlahden rantaan rakennettu rivi julkisia rakennuksia. Niiden ja Mannerheimintien väliin olisi jäänyt kapeahko puistovyöhyke. Kaupunginvaltuusto hyväksyikin suunnitelman, mutta koska se sai osakseen myös runsaasti vastustusta, se myöhemmin hylättiin. Uusi asemakaava, jossa rantaan sijoitetut tontit poistettiin, vahvistettiin vuonna 1985. Suunnitelman mukaisesti oli rakennettu vain eteläisin ehdotetuista rakennuksista, Finlandia-talo. Sen tontiksi lohkaistiin alue puiston eteläpäästä. Siellä oli aikaisemmin sijainnut urheilukenttä, jota käytettiin etenkin pesäpallokenttänä.


title: Israelin ilmaisku Tunisiaan

text: Israelin ilmaisku Tunisiaan, koodinimeltään "Operaatio Puujalka", (hepreaksi: מבצע רגל עץ, "Mivtza Regel Etz") oli Israelin ilmavoimien operaatio Palestiinan vapautusjärjestön päämajaan Hammam al-Shattiin, Tunisiaan, 12 km Tunisista 1. lokakuuta vuonna 1985. Iskussa kuoli 73 ihmistä, joista 12 tunisialaista ja loput palestiinalaisia.


title: Israelin ilmaisku Tunisiaan

text: PLO oli siirtänyt päämajansa Tripolista Libanonista Tunisiin vuonna 1982, kun Israel ajoi PLO:n pois sieltä.


title: Israelin ilmaisku Tunisiaan

text: 25. syyskuuta vuonna 1985 kolme israelilaista siviiliä surmattiin jahdillaan Kyproksen Larnakassa. PLO:ssa toimiva Yksikkö 17 ilmoitti olevansa murhan takana. Israelin hallitus ja ilmavoimat päättivät suunnitella iskun PLO:n päämajaan Tunisiin. Lisäksi israelilaisia kohteita vastaan oli tehty monia muita tihutöitä.


title: Israelin ilmaisku Tunisiaan

text: Sotilasoperaation koodinimi oli "Puujalka". Kahdeksan F-15 Eagle -hävittäjää nousi ilmaan kello 07:00 1. lokakuuta kohti Tunisiaa. Boeing 707 tankkasi koneet Välimerellä ennen määränpäätä. Tämä oli toiseksi pisin lento (2060 km), jonka Israelin ilmavoimat oli tehnyt sitten vuoden 1976 Operaatio Entebben, jolloin lennettiin Ugandaan.


title: Israelin ilmaisku Tunisiaan

text: F-15-hävittäjät iskivät täsmäpommein PLO:n päämajaan. Israelin merivoimien helikopterit olivat valmiina sotalaivoissa Maltan rannikolla, jos hävittäjien miehistö joutuisi hätätilanteeseen, mutta tällaista ei tapahtunut.Vuosikirja 1985 sivu 232 Lentohyökkäys PLO:n päämajaan


title: Israelin ilmaisku Tunisiaan

text: Iskussa kuoli 61 palestiinalaista ja 12 tunisialaista. Surmansa saaneissa ei ollut merkittäviä PLO:n edustajia. Noin sata henkilöä loukkaantui. PLO:n johtaja Jasser Arafat selvisi pelkällä säikähdyksellä. Arafat ei ollut rakennuksessa iskun aikana. Siellä oli kuitenkin Yksikkö 17:n henkilöitä.


title: Israelin ilmaisku Tunisiaan

text: Arafat vannoi kostoa Israelille, vaikka hänen johtamansa PLO oli sanoutumassa irti terrorismista, ja järjestö oli siirtymässä kohti poliittista toimintaa. PLO avasi uuden toimiston Ammaniin. Jordanian kuningas Hussein alkoi heti suunnitella uutta rauhansuunnitelmaa. Israelia arvosteltiin ympäri maailmaa. Tunisian presidentti Habib Bourguiba sanoutui irti Egyptin ja Israelin välisistä rajaneuvotteluista. Israelin pääministeri Shimon Peres väitti iskun olleen pelkästään puolustuksellinen.


title: Israelin ilmaisku Tunisiaan

text: Yhdistyneiden kansakuntien turvallisuusneuvosto tuomitsi hyökkäyksen ja uhkasi julkilausumalla. Yhdysvallat puolusteli Israelia, muttei käyttänyt veto-oikeutta turvallisuusneuvostossa vaan pidättäytyi äänestämästä.


title: Suomen polkupyöräpataljoona 2

text: Polkupyöräpataljoona 2 oli Suomen armeijan joukko-osasto, joka perustettiin 20. huhtikuuta 1921 Käkisalmen läänin rykmentin II pataljoonasta rykmentin lakkauttamisen yhteydessä. Pataljoonan nimenä oli aluksi II polkupyöräpataljoona, mutta jo 18. elokuuta 1921 vahvistettiin Sotaministeriön käskyllä pataljoonan nimeksi Polkupyöräpataljoona 2.


title: Suomen polkupyöräpataljoona 2

text: II polkupyöräpataljoona perustettiin 20. huhtikuuta 1921 nimenmuutoksella Käkisalmen läänin rykmentin II pataljoonasta. Pataljoonaan kuului esikunta ja kolme kiväärikomppaniaa, joista ensimmäiset kaksi oli sijoitettu Jalkalan garnisonialueelle ja 3. komppania oli majoitettu Lintulan luostariin. Pataljoonan majoitustilat olivat kehnot ja esimerkiksi 3. komppanian joulujuhla vietettiin ullakolla, jonne pääsi ainoastaan tikapuita pitkin.


title: Suomen polkupyöräpataljoona 2

text: Kesäkuussa 1921 pataljoona siirtyi Raivolaan. Sotaministeriö antoi 18. elokuuta käskyn joukko-osaston nimenvaihdosta polkupyöräpataljoona 2:ksi. Pataljoona vastaanotti kesän aikana koulutuskäyttöön sata polkupyörää. Pataljoonaan perustettiin maaliskuussa 1923 4. komppania ja kesällä pataljoona vastaanotti lippunsa. Vuoden 1924 alussa pataljoonaan perustettiin korpraali- ja aliupseerikoulu ja se sai 675 polkupyörää eli koko vahvuudelleen. Samana vuonna pataljoonan kolmen linjan kiväärit vaihdettiin karabiineihin.


title: Suomen polkupyöräpataljoona 2

text: 1. kesäkuuta 1927 siirrettiin Viipurista 4. erillinen konekiväärikomppania pataljoonan konekiväärikomppaniaksi. Siirtoa oli suunniteltu jo puolitoista vuotta aiemmin, mutta sitä ei oltu toteutettu majoitusvaikeuksien vuoksi. Vuonna 1928 pataljoonan kunniamarssiksi vahvistettiin professori Faltinin Vanha Häämarssi ja vuosipäiväksi Joutselän taistelun päivä 11. maaliskuuta.


title: Suomen polkupyöräpataljoona 2

text: Pataljoona siirrettiin lokakuussa 1928 Valkjärvelle uusiin kasarmeihin. Pataljoonan viestiosasto, josta oli muodostettu viestikomppania, vastaanotti ensimmäiset alokkaansa kesäkuussa 1929. Pataljoonaan perustettiin kranaatinheittäjäosasto vuoden 1933 lopulla. Siihen kuului perustettaessa johtaja luutnantti Gunnar Väinö Svanström, kaksi aliupseeria ja kuusi varusmiestä. Osastosta muodostettiin 1937 tykkikomppania, jonka varustuksena oli vasta vastaanotetut kaksi panssarintorjuntatykkiä. Pataljoonan 4. komppania lakkautettiin 1. maaliskuuta 1934.


title: Suomen polkupyöräpataljoona 2

text: Polkupyöräpataljoona 2 nimettiin uudelleen Jääkäripataljoona 2:ksi 16. toukokuuta 1936.


title: Yhdysvaltain ilmaisku Libyaan

text: Yhdysvaltain ilmaisku Libyaan, koodinimeltään "Operaatio El Dorado Canyon", oli Yhdysvaltain ilma- merijalkaväki ja merivoimien tekemä operaatio Tripolin ja Bengasin kaupungeissa 15. huhtikuuta vuonna 1986. Hyökkäys kesti noin 30 minuuttia ja siinä kuoli 15 libyalaista siviiliä ja Libyan johtaja Muammar Gaddafin ottotytär, minkä lisäksi kaksi hänen poikaansa loukkaantui.


title: Yhdysvaltain ilmaisku Libyaan

text: Länsi-Berliinissä tapahtui 5. huhtikuuta vuonna 1986 noin 500 henkisessä diskossa pommi-isku, jossa kuoli kaksi amerikkalaista merijalkaväen sotilasta sekä yksi turkkilainen nainen. Yhdysvaltain tiedustelupalvelu piti täysin selvänä sitä, että Libya olisi järjestänyt terrori-iskut diskoon.


title: Yhdysvaltain ilmaisku Libyaan

text: 24. maaliskuuta 1986 Yhdysvaltain laivasto ja ilmavoimat aloittivat Ison-Syrtin edustalla sotaharjoitukset, jolloin Libyan ilmavoimat tulittivat niitä.


title: Yhdysvaltain ilmaisku Libyaan

text: Yhdysvallat vastasi iskuun tulittamalla Libyan sotalaivoja sekä ohjustukikohtia. Yksi partioalus, jossa oli 150 merisotilasta, upposi.


title: Yhdysvaltain ilmaisku Libyaan

text: Hyökkäykseen osallistui kaksitoista F-111 Aardvark pommikonetta sekä kolme EF-111A Raven pommikonetta jotka nousivat 14. huhtikuuta ilmaan RAF:n Lakenheathin lentotukikohdasta Suffolkista, Englannista, samalla kun viisitoista A-6 Intruder, A-7 Corsair II ja F/A-18 Hornet lentokonetta lähti Upper Heyfordin lentotukikohdasta Oxfordshirestä, Englannista kohti Välimerta kiertäen Biskajanlahden suunnaten Yhdysvaltojen laivaston kolmelle lentotukialukselle "USS Saratoga"lle, "USS America"lle ja "USS Coral Sea"lle jotka olivat ankkuroitu Isolle-Syrtille.


title: Yhdysvaltain ilmaisku Libyaan

text: Yhdysvaltain ilmavoimat aloittivat hyökkäyksen 15. päivän vastaisena yönä Libyan pääkaupunki Tripoliin ja satamakaupunki Bengasiin. Hyökkäykset olivat suunnattu Tripolissa Libyan johtajan eversti Muammar Gaddafin päämajaan – Gaddafi itse selvisi iskusta loukkaantumatta – sekä Al Azziyahin sotilastukikohtaan sekä sotilaslentokenttälle. Bengasissa kohteet olivat Beninan lentokenttä sekä Al Jamahiriyahin sotilastukikohta.


title: Yhdysvaltain ilmaisku Libyaan

text: Libyan televisiossa esiintyva Gaddafi oli silminnähden järkyttynyt.Yhdysvaltain presidentti Ronald Reagan sai vahvan tuen kotimaassa iskusta Libyaan. Televisiossa esiintyvä Reagan sanoi ""Gaddafin laskeneen meidän jäävän passiiviseksi mutta laskeneen väärin"".


title: Yhdysvaltain ilmaisku Libyaan

text: Vaikka Reagan yritti saada eurooppalaisia liittolaisia taakseen, niin EY-parlamentti tuomitsi Libyan terrorismin, mutta vaati kohtuullisuutta Libyaa kohden . Sekä arabivaltiot että itäblokki tuomitsivat iskut.


title: Yhdysvaltain ilmaisku Libyaan

text: Libyan virallisten tietojen mukaan hyökkäyksessä kuoli siviileita, lähinnä naisia ja lapsia, mutta Yhdysvaltain tietojen mukaan kohteet olivat sotilaalliset.


title: Yhdysvaltain ilmaisku Libyaan

text: Reagan sanoi olevansa valmis uusiin iskuihin ellei Libya lopettaisi hyökkäyksiä amerikkalaisten ja heidän omaisuuttaan vastaan maailmassa.


title: Zubtsov

text: Zubtsov () on kaupunki Tverin alueella Venäjällä. Se sijaitsee Volgaan laskevan Vazuzajoen suulla 146 kilometriä Tveristä lounaaseen. Kaupunki on Zubtsovin piirin keskus. Sen läpi kulkee Rževin ja Istran välinen rautatie (Zubtsovin asema). Asukkaita on 7 000 henkeä (vuonna 2009).


title: Zubtsov

text: Zubtsov mainitaan ensimmäisen kerran vuonna 1216. 1200-luvun puolivälistä lähtien se kuului Tverin ruhtinaskuntaan. 1200–1300-luvuilla kaupunki joutui liettualaisten hyökkäysten kohteeksi. 1500–1600-lukujen vaihteessa puolalaiset hävittivät sen useaan kertaan. 1600-luvun loppuun saakka Zubtsovissa oli pieni linnoitus. 1700-luvulla se toimi Vyšni Volotšokin vesitien satamana. Vuonna 1776 Zubtsovista tuli Tverin lääniin kuuluneen kihlakunnan keskus. Toisen maailmansodan aikana se oli saksalaisten miehittämä.


title: Zubtsov

text: Nähtävyyksiä ovat 1100–1200-lukujen linnoituksen vallien jäänteet, Volgan rannalla sijaitseva Neitsyt Marian taivaaseen astumisen katedraali (1801), Krymovin kaupunkitalo Vazuzan rantakadulla sekä kotiseutumuseo.


title: Zubtsov

text: Zubtsovin kaakkoispuolella sijainneessa Pogorelojen kunnassa on elänyt ns. Djoržan karjalaisryhmä. Vuonna 1926 heitä oli 1 795 henkeä. Kunnan väestöstä he muodostivat tuolloin 7 %.


title: Paukkuopaste

text: Paukkuopaste eli paukkusignaali on rautateillä käytetty akustinen varoitusmerkki, jolla tiedotetaam veturinkuljettajalle edessä olevasta vaarasta. Paukkuopasteen synnyttää lyijykaistaleilla kiskon päälle kiinnitetty pieni peltirasia, jonka sisällä oli räjähdyspanos. Rasia räjähtää veturin tai vaunun pyörän kulkiessa sen yli. Paukkuopasteen avulla pystytään varoittamaan veturinkuljettajaa olematta itse paikalla merkkiä näyttämässä.


title: Paukkuopaste

text: Äänimerkin synty varmistettiin asettamalla radalle kaksi rasiaa, yksi kummallekin kiskolle. Veturin ajaessa yhden parin yli kuljettaja tiesi, että eteenpäin sai ajaa enintään 5 km/h seuraavan kilometrin pituisen matkan, ellei paikalla ollut henkilöä, joka voi kertoa varoituksen syyn. Pimeällä ja sumussa sai ajaa eteenpäin vain siten, että junan edellä kulki henkilö tarkkailemassa syytä varoituksen antoon. Jos kiskoille oli asetettu useampi pari paukkuopasteita, juna oli pysäytettävä.


title: Paukkuopaste

text: Ratajakson päällikön tuli joka vuoden alkupuolella pistokokein tutkia paukkuopasteiden kelpoisuus valitsemalla kokeiltavaksi kolme rasiaa kunkin vuoden valmistuserästä.


title: Paukkuopaste

text: Paukkuopasteet eivät enää ole käytössä Suomen rataverkolla.


title: Miekkaliljat

text: Miekkaliljat ("Gladiolus") on kurjenmiekkakasvien heimoon kuuluva suku. Suvun tieteellinen nimi tulee latinan sanasta "gladius", joka tarkoittaa miekkaa. Miekkaliljat ovat yksivartisia mukulakasveja ja suosittuja leikkokukkia.


title: Miekkaliljat

text: Miekkaliljojen korkeus vaihtelee 40–140 senttimetrin välillä.


title: Miekkaliljat

text: Lehdet ovat pitkät, teräväkärkiset ja miekkamaiset. Lehden reunat ovat ehytlaitaiset.


title: Miekkaliljat

text: Kukat ovat suppilomaisia ja sijaitsevat latvatertussa. Kukat ovat väriltään yksi-, kaksi- tai monivärisiä.


title: Miekkaliljat

text: Miekkaliljojen sukuun kuuluu 260 lajia, joista 250 elää luonnonvaraisena Saharan eteläpuolisessa Afrikassa, pääosin Etelä-Afrikassa. Kymmenen lajia on luonnonvaraisia Euraasiassa. Miekkaliljoista 160 lajia on kotoisin Etelä-Afrikasta ja 76 trooppisesta Afrikasta. Lajit vaihtelevat hyvin pienistä kasveista, mahtaviin jalostettuihin kukintoihin.


title: Miekkaliljat

text: Miekkaliljat elävät aurinkoisessa ja lämpimässä paikassa jossa maa on tuore. Kasvi ei siedä kuivuutta eikä märkyyttä. Mukulat istutetaan n. 10 cm syvyyteen ja nostetaan ylös n. syyskuussa ja viedään viileään paikkaan talvisäilytykseen.


title: Joanin salaisuus

text: Joanin salaisuus () on yhdysvaltalainen nuorisolle suunnattu draamasarja vuosilta 2003–2005. Sarjaa tehtiin yhteensä kaksi tuotantokautta eli 45 jaksoa. Suomessa sarjan esitti Nelonen. Sarjan tunnuskappale oli Joan Osbornen esittämä ”One of Us”.


title: Joanin salaisuus

text: "Joanin salaisuus" kertoo kuvitteellisessa Arcadian kaupungissa asuvasta teini-ikäisestä Joan Girardista, joka keskustelee Jumalan kanssa. Jumala ilmestyy hänelle useina erilaisina hahmoina, kuten pienenä lapsena, teini-ikäisenä poikana ja roskakuskina. Samalla Jumala pyytää Joania tekemään tehtäviä, jotka vaikuttavat hänen tai hänen läheistensä elämään myönteisellä tavalla.


title: Suomen polkupyöräpataljoona 1

text: Polkupyöräpataljoona 1 oli Suomen puolustusvoimien joukko-osasto, joka perustettiin 1921 Käkisalmen läänin rykmentin I pataljoonasta rykmentin lakkauttamisen yhteydessä. Pataljoonan nimenä oli aluksi I Polkupyöräpataljoona, mutta jo 18. elokuuta 1921 vahvistettiin sotaministeriön käskyllä pataljoonan nimeksi Polkupyöräpataljoona 1. Pataljoona liitettiin 2. divisioonaan ja 24. huhtikuuta 1936 se liitettiin ratsuväkiprikaatiin.


title: Suomen polkupyöräpataljoona 1

text: Polkupyöräpataljoona 1 nimettiin uudelleen Jääkäripataljoona 1:ksi 16. toukokuuta 1936, jona se toimi vuoden 1963 loppuun.


title: Suomen polkupyöräpataljoona 1

text:
Suomen tasavallan presidentti hyväksyi Käkisalmen läänin rykmentin hajottamisen 15. maaliskuuta 1921 ja rykmentti lopetti toimintansa 19. maaliskuuta. Lakkautetun rykmentin ensimmäisestä pataljoonasta perustettiin I polkupyöräpataljoona (I Py.P). Tämän pataljoonan viralliseksi perustamispäiväksi merkittiin 20. huhtikuuta, jolloin Tasavallan Presidentin sotilaskäskyllä (Tasavallan Presidentin Sotilaskäsky N:o 17 13.4.1921) siirrettiin upseereita Käkisalmen läänin rykmentistä I pataljoonaan. Käskyllä siirrettyjä upseereita olivat:
Ensimmäinen päiväkäsky annettiin jo viikkoa myöhemmin. Pataljoonan nimi esiintyy muodossa Polkupyöräpataljoona 1 (P.P.P. 1) ensimmäisen kerran päiväkäskyssä 43/1921. Vaikka pataljonan nimeksi tuli Polkupyöräpataljoona ei sillä ollut alkuvuosina käytössään kuin viisi vanhaa saksalaisilta saatua Titus-polkupyörää. Vasta vuonna 1924 pataljoonan jokaiselle miehelle voitiin osoittaa polkupyörä.


title: Suomen polkupyöräpataljoona 1

text: Polkupyöräpataljoona 1 majoitettiin Kellomäen huvilayhdyskuntaan Terijoelle. Siihen kuului esikunta ja kolme komppaniaa, kun 4. komppania oli lakkautettu perustamisvaiheessa. 4. Komppania perustettiin kuitenkin uudelleen jo 17. maaliskuuta 1923.


title: Suomen polkupyöräpataljoona 1

text: Pataljoonan komentaja esitti 14. maaliskuuta , että pataljoona siirrettäisiin pois Kellomäeltä Tyrisevä–Vammelsuu-alueelle. Perusteluiksi hän esitti Kellomäen olevan liian lähellä rajaa ja pataljoonan olevan siten alttiina yllätyshyökkäykselle. Samoin esitetyssä paikassa oli sähkövalot, joten koulutusmahdollisuudet olisivat paremmat.


title: Suomen polkupyöräpataljoona 1

text: Päätökseksi siirrosta tuli, että pataljoona siirretään Terijoen kirkonkylään.


title: Suomen polkupyöräpataljoona 1

text: Kasarmialueeksi ostettiin rautatien eteläpuolelta, Terijoen rautatieaseman kohdalta rautatiehen rajoittuva alue. Kasarmialue oli hieman toistakymmentä hehtaaria. Kesällä 1923 alue kaavoitettiin ja rakennustyöt aloitettiin. Rakennustöissä pyrittiin säästämään siirtämällä Inon linnoitusalueelta valmiita hirsisiä kasarmirakennuksia Terijoelle.


title: Suomen polkupyöräpataljoona 1

text: Päävartio ja esikunta olivat ensimmäiset rakennukset tultaessa portista sisään. Yksikerroksiset, matalat, suorakaiteen muotoiset kasarmit rakennettiin suorakaiteen muotoisen kentän laidoille. Kasarmeissa oli kentänpuoleisella sivulla koko rakennuksen mittainen käytävä järjestäytymistä varten ja toisella puolella kahden ryhmän tuvat. Komppanian vääpeli asui kasarmissa ja hänen asuntonsa oli rakennettu siiveksi kasarmin keskikohdalle, kentän puoleiselle sivulle. Ase- ja varusvarastot sijaitsivat jokaisessa kasarmissa erikseen, polkupyörä- ja suksivarastot olivat erillisissä rakennuksissa. Näiden lisäksi alueella oli ruokala, muita huoltorakennuksia sekä vesitorni. Kaikki puurakennukset oli maalattu punamullalla. Kasarmialueelle oli rakennettu myös pienoiskivääri- ja pistooliampumaradat.


title: Suomen polkupyöräpataljoona 1

text: Koulutuksen kehittyessä ja puolustuslaitoksen toiminnan kehittymisen myötä tämä kasarmialue kävi liian ahtaaksi.


title: Suomen polkupyöräpataljoona 1

text: Ensimmäisten kasarmien valmistuessa lokakuun puolessa välissä 1924 muuttivat 1. ja 3. komppania Terijoelle. Samoihin aikoihin valmistui myös esikuntarakennus ja komentaja esikuntineen muutti myös Terijoelle. Aliupseerikoulu siirtyi Terijoelle elokuussa 1928 4. Komppanialle suunniteltuun kasarmiin. Samana vuonna siirtyivät 2. (elokuussa) ja 4. komppania (marraskuussa) Terijoelle. 2. Komppanian rakennus oli kasarmeista ainoa, jota ei ollut tehty Inon hirsistä vaan uudesta materiaalista.


title: Suomen polkupyöräpataljoona 1

text: Karjalankannaksen puolustussuunnitelman muutokset aiheuttivat pataljoonan erottamisen 2. divisioonasta ja liittämisen 24. huhtikuuta 1936 ratsuväkiprikaatiin, jonka tehtävänä oli muodostaa sodan aikana niin kutsuttu Uudenkirkon ryhmä. Pataljoonan ollessa ensimmäinen joukko-osasto rajalta tultaessa liitettiin se jo rauhanaikana sodanajan yhtymäänsä.


title: Suomen polkupyöräpataljoona 1

text: Pataljoonan sodan ajan vahvuus vuonna 1936 oli 23 upseeria, 106 aliupseeria ja 675 miehistön jäsentä eli yhteensä 841 miestä. Kuljetusvälineitä oli kaksi henkilöautoa, viisi moottoripyörää, 35 kuorma-autoa, kahdeksan erikoisajoneuvoa ja 24 ratsua sekä 141 vetohevosta.


title: Suomen polkupyöräpataljoona 1

text: Pataljoonan kokoonpano oli


title: Suomen polkupyöräpataljoona 1

text: Vuonna 1933 armeijan yksiköiden uudelleenjärjestelyn yhteydessä siirryttiin kolmijakoon, jolloin 4. komppania lakkautettiin 6. maaliskuuta 1934 palveluserän kotiutuessa ja muu henkilöstö siirrettiin muihin yksiköihin. Syyskuussa 1933 perustettiin Kranaatinheitin osasto, jonka ensimmäiseksi päälliköksi määrättiin luutnantti P Vuorinen.


title: Suomen polkupyöräpataljoona 1

text: Pataljoonalippu: kevyiden joukkojen lippu, jossa kaksi nuolta kuvaa menevyyttä ja nopeutta ja numero on pataljoonan numero.


title: Suomen polkupyöräpataljoona 1

text: Lipun lahjoitti pataljoonalle joukko viipurilaisia naisia johtajatar Ida Soinisen aloitteesta. Lippu luovutettiin pataljoonan komentajalle Helsingissä, armeijan lippujuhlassa 16. toukokuuta 1923. Lipun kantajana oli jääkärivääpeli Abel Ikonen ja lippu-upseereina luutnantit A. Vanonen ja V. Hietala. Pataljoonasta määrätyllä lippujoukkueella oli uudet varusteet ja tuliterät Tiitus-merkkiset polkupyörät.


title: Suomen polkupyöräpataljoona 1

text: Samassa yhteydessä vahvistettiin pataljoonan kunniamarssiksi Toivo Kuulan säveltämä Härmän marssi.


title: Salibandyn maailmanranking

text: Salibandyn maailmanranking (IFF World Ranking) on Kansainvälisen Salibandyliiton ylläpitämä rankinglista.


title: Salibandyn maailmanranking

text: Joukkueen järjestys määräytyy kahden viimeisen salibandyn maailmanmestaruuskilpailujen sijoituksien perusteella.


title: Salibandyn maailmanranking

text: Rankingin perusteella valitaan lohkot seuraaviin kisoihin.


title: Carl Eneas Sjöstrand

text: Carl Eneas Sjöstrand (11. syyskuuta 1828 Tukholma, Ruotsi – 14. helmikuuta 1906 Tukholma) oli ruotsalaissyntyinen kuvanveistäjä, joka saapui Suomeen Fredrik Cygnaeuksen kutsusta tehtävänään suunnitella Turkuun Henrik Gabriel Porthanin patsas. Hän toimi sitten yli 40 vuotta kuvanveiston opettajana Suomessa, ja häntä on kutsuttu suomalaisen kuvanveiston isäksi.


title: Carl Eneas Sjöstrand

text: Sjöstrandin vanhemmat olivat historiamaalari Carl Johan Sjöstrand ja Johanna Sofia Morberg. Hän opiskeli kuvanveistoa ensin Tukholman taideakatemiassa 1847–1855 ja sitten Kööpenhaminassa 1853 ja uudelleen Herman Wilhelm Bissenin johdolla 1855–1856 sekä vielä Münchenin taideakatemiassa 1857–1858 ja Roomassa 1860–1863.


title: Carl Eneas Sjöstrand

text: Sjöstrand oleskeli Suomessa vuosina 1857–1858, jolloin hän teki Turkuun Henrik Gabriel Porthanin patsasta. Se on Suomen ensimmäinen kansalaiskeräyksellä rahoitettu muistomerkki, joka paljastettiin 26. toukokuuta 1864. Vuonna 1863 Sjöstrand muutti Suomeen pysyvästi ja asui täällä aina vuoteen 1904 saakka. Suomen muutettuaan hän toimi Suomen taideyhdistyksen piirustuskoulun opettajana 1863–1881 ja polyteknisen opiston muovailun opettajana 1865–1904.


title: Carl Eneas Sjöstrand

text: Sjöstrandin veistokset edustivat tyylisuunnaltaan klassismia ja romantiikkaa. Hän teki useita Kalevalasta aiheensa saaneita teoksia.


title: Carl Eneas Sjöstrand

text: Sjöstrand kuoli Tukholmassa, mutta hänet on haudattu Helsinkiin.


title: Kašin

text: Kašin () on kaupunki Tverin alueella Venäjällä. Se sijaitsee Volgaan laskevan Kašinka-joen rannalla 150 kilometriä Tveristä koilliseen. Sen kautta kulkee Kaljazinin ja Sonkovon välinen rautatie (Kašinin asema). Kaupunki on Kašinin piirin keskus. Vuonna 2010 kaupungissa asui 16 174 henkeä ja koko piirissä 27 412.


title: Kašin

text: Kašin mainitaan ensimmäisen kerran vuonna 1238 Batu-kaanin valtaamana kaupunkina. 1200-luvun alkuun saakka se kuului Vladimir-Suzdalin ja vuodesta 1247 Tverin ruhtinaskuntaan, jonka mukana se vuonna 1485 liitettiin Moskovan Venäjään. Vuosina 1609–1612 puolalaiset hävittivät kaupunkia. Vuonna 1775 siitä tuli Tverin lääniin kuuluneen kihlakunnan keskus. 1700–1800-luvuilla Kašin oli huomattava kauppa- ja käsityöläiskaupunki. Vuonna 1898 rakennettiin Sonkovosta Kašiniin johtava rautatie.


title: Kašin

text: Vuonna 1926 Kašinin kihlakunnassa oli 1 042 tverinkarjalaista. Heistä lähes kaikki asuivat alueen pohjoisosassa sijainneessa Sonkovon kunnassa, jonka väestöstä karjalaiset muodostivat 5 %.


title: Kašin

text: Nykyään kaupungissa toimii sähkölaitetehdas, alkoholitehdas ja kivennäisvesipullottamo, pellavanjalostuslaitos, meijeri ja lihatehdas. Nähtävyyksiä ovat lukuisat 1600–1800-lukujen kirkot ja 1800-luvun alun julkiset rakennukset. Kaupungin laidalla sijaitsee vuonna 1884 perustettu kylpylä, jossa annetaan erilaisia mineraalivesi- ja mutahoitoja.


title: Krasnyi Holm

text: Krasnyi Holm () on kaupunki Tverin alueella Venäjällä. Se sijaitsee Volgan vesistöön kuuluvan Neledinajoen rannalla 175 kilometriä Tveristä koilliseen. Kaupunki on Krasnyi Holmin piirin keskus. Sen kautta kulkee Moskovan, Sonkovon ja Pietarin välinen rautatie (Krasnyi Holmin asema). Asukkaita on 5 900 henkeä (vuonna 2009).


title: Krasnyi Holm

text: Paikalla sijannut "Spas na Holmu" -niminen kylä mainitaan ensimmäisen kerran 1500-luvun alussa. Vuonna 1776 siitä tuli Tverin lääniin kuulunut Krasnyi Holmin kaupunki. Nykyään se on maatalousalueen keskus, jossa on elintarviketeollisuutta ja pellavanjalostuslaitos. Kaupungin lähellä Prudyn kylässä on syntynyt venäläinen taidemaalari Pavel Tšistjakov.


title: Krasnyi Holm

text: Kaupungin lähistöllä on sijainnut muutamia tverinkarjalaisten asuttamia kyliä. Vuonna 1926 karjalaisia oli silloisessa Krasnyi Holmin kunnassa yhteensä 570 henkeä.


title: Ostaškov

text: Ostaškov () on kaupunki Tverin alueella Venäjällä. Se sijaitsee Seligerjärven eteläosan niemellä 190 kilometriä Tveristä länteen. Kaupungin eteläosien kautta kulkee Bologojen ja Velikije Lukin välinen rautatie. Kaupunki on Ostaškovin piirin keskus. Asukkaita kaupungissa oli 18 073 henkeä ja koko piirissä 23 726 (vuonna 2010).


title: Ostaškov

text: Kaupungin pohjoispuolella Seligerin saarella on sijainnut Klitšenin linnoitus, jonka novgorodilaiset hävittivät 1300-luvun lopussa. Vuonna 1434 mainitaan ensimmäisen kerran Ostaškovin kylät, joiden paikalle kehittyi kauppias- ja käsityöläisasutus. Vuonna 1589 se ympäröitiin linnoituksella. Vuosina 1651–1653 rakennettiin uusi puinen linnoitus, joka paloi vuosina 1676 ja 1711. Vuonna 1770 Ostaškovista tuli virallisesti kaupunki, joka aluksi kuului Novgorodin ja myöhemmin Tverin lääniin. Vuonna 1751 avattiin pappisseminaari, vuonna 1772 opisto, vuonna 1805 teatteri, vuonna 1883 kirjasto ja vuonna 1843 perustettiin Venäjän ensimmäinen vapaapalokunta. 1800-luvun lopussa Ostaškovissa toimi 30 pientä tehdasta, joista 20 oli nahkatehtaita. Asukkaat harjoittivat myös kalastusta.


title: Ostaškov

text: Ostaškovin nähtävyyksiä ovat vuonna 1689 rakennettu Ylösnousemuksen kirkko, Pyhän kolminaisuuden kirkko (1697), entisen Jumalanäidin ennusmerkin luostarin Kristuksen taivaaseen astumisen kirkko, Kristuksen kirkastumisen kirkon barokkityylinen kellotorni (1787–1789) ym. Padolla kaupunkiin yhdistetyllä Žitnyi-saarella sijaitsee samanniminen 1700-luvulla rakennettu luostari. Kaupunki ja Seligerjärvi ovat suosittu matkailukohde.


title: Eveliina Särkelä

text: Maria Eveliina Särkelä (10. tammikuuta 1847 Vaasa – 8. helmikuuta 1939) oli Alina Forsmanin ohella yksi Suomen ensimmäisiä naiskuvanveistäjiä. Hän toimi myöhemmin valokuvaajana ja piirustuksenopettajana, koska kuvanveisto ei tarjonnut riittävää elantoa.


title: Eveliina Särkelä

text: Eveliina Särkelän vanhemmat olivat tunnettu turkulainen kelloseppä Antti Särkelä (1804–1873) ja Elisabet Kerola (k. 1883). Hän muutti Pohjanmaalta Turkuun 1860 ja opiskeli Suomen Taideyhdistyksen piirustuskoulussa Turussa R. W. Ekmanin ja Walter Runebergin johdolla 1864–1866 ja 1873. Hän jatkoi vielä taideopintoja August Saabyen johdolla Kööpenhaminassa 1873–1874 ja 1876–1878.


title: Eveliina Särkelä

text: Särkelä joutui varojen puutteen takia käyttämään useissa teoksissaan materiaalina savea tai kipsiä joten monet teoksista eivät ole säilyneet nykypäivään. Särkelä teki rintakuvat Emil Nervanderista ja turkulaisesta apteekkari Stenbergistä sekä muotokuvan muun muassa Victor Westerholmista. Hän teki myös monia kansallisromanttisia Kalevala-aiheisia teoksia, esimerkiksi "Kullervo tynnyrin päällikkö".


title: The Best of Simon & Garfunkel

text: The Best of Simon & Garfunkel on Simon & Garfunkelin vuonna 1999 julkaistu kokoelmalevy. Siihen on tiivistetty kaikki suosituimmat kappaleet ja lähes kaikki laulut ovatkin menestyneimmiltä albumeilta Bookends ja Bridge Over Troubled Water. Kaikki kappaleet ovat päässeet Billboard Hot 100 -listalle. Viimeinen kappale "My Little Town" on duon viimeisin yhteinen levytys (1975) ja se oli päätynyt molempien soololevyille.


title: Totuudentekijä

text: Totuudentekijä on filosofiassa se entiteetti, jonka ansiosta totuudenkantaja (kuten väittämä) on tosi. Väittämän epätotuudentekijä on se ulkoisen todellisuuden puoli, jonka ansiosta väittämä on epätosi (mikäli se on epätosi).


title: Totuudentekijä

text: D. M. Armstrongin mukaan ajatus totuudentekijästä voidaan johtaa jo Aristoteleehen. Tämä kirjoitti "Kategorioissaan":


title: Totuudentekijä

text: Tämän jälkeen ajatus on esiintynyt joillakin skolastikoilla, ja myöhemmin laajemmin vasta Bertrand Russellilla, joka käytti termiä "verifier". Myöhemmin ajatusta ovat käsitelleet Armstrongin lisäksi muun muassa C. B. Martin, Kevin Mulligan, Peter Simons ja Barry Smith.


title: Totuudentekijä

text: Filosofit ovat olleet erimielisiä siitä, tarvitsevatko kaikki totuudenkantajat totuudentekijän. Parmenideen klassinen väite oli, että sitä mikä ei ole ei voida ajatella. Tämä on ymmärretty näkemykseksi, jonka mukaan jokaisella totuudenkantajalla tulee olla totuudentekijä, koska muutoin totuudenkantaja ei koske mitään.


title: Totuudentekijä

text: Armstrongin mukaan jokaisella totuudella on totuudentekijä. Armstrong itse on maltillinen realisti, joka kannattaa totuuden korrespondenssiteoriaa. Hänen realisminsa mukaan totuudessa on kyse siitä, että väittämä tai joku muu intentionaalinen entiteetti vastaa jotakin todellisuuden entiteettiä. Muodollisesti esitettynä:


title: Totuudentekijä

text: Ajatus totuudentekijöistä tarkoittaa käytännössä sitä, että totuus riippuu siitä, mitä on olemassa (”totuus supervenioi olevaa”). Näin todellisuus, oleva, kokonaisuudessaan muodostaa maksimaalisen totuudentekijän kaikelle totuudelle. Niiden totuudentekijöiden joukko, joiden olemassaolon filosofi myöntää, muodostaa hänen myöntämänsä ontologian.


title: Totuudentekijä

text: Väite, jonka mukaan jokaisella totuudenkantajalla on totuudentekijä, johtaa kuitenkin filosofisiin ongelmiin, kuten esimerkiksi kysymykseen siitä, mitkä asiat ovat eettisten, modaalisten ja matemaattisten totuudenkantajien totuudentekijöitä. Toinen ongelma koskee negatiivisia olemassaoloa koskevia väittämiä ja universaaleja väittämiä. Mikä entiteetti tekee totta väittämästä ”yksisarvisia ei ole olemassa”? Eräs Richard M. Galen esittämä ratkaisuehdotus jälkimmäiseen ongelmaan on kaikkien asioiden kokonaisuus: jos todellisuus koostuu entiteeteistä "x1", "x2", jne., totuudentekijä olisi tällöin se asiaintila, että "x1" ei ole yksisarvinen, "x2" ei ole yksisarvinen, jne.


title: Totuudentekijä

text: David Lewis on ehdottanut maltillisempaa teoriaa totuudentekijöistä. Sen mukaan totuudentekijöitä vaaditaan vain positiivisille väittämille. Näin sellainen väittämä kuin ”hevosia on olemassa” vaatii totuudentekijän, mutta sellainen väittämä kuin ”yksisarvisia ei ole olemassa” ei vaadi. Negatiivinen väittämä "p" on tosi sillä perusteella, ettei sillä ole epätotuudentekijää, eli "p":n negaatiolla ei ole totuudentekijää. Näin se, mikä tekee väittämästä ”yksisarvisia ei ole olemassa” totta, on se, ettei väittämällä ”yksisarvisia on olemassa” ole totuudentekijää, eli se, että yksisarvisia ei ole todellisuudessa olemassa.


title: Totuudentekijä

text: Totuudentekijöistä puhuvat filosofit ovat eri mieltä myös siitä, mitkä entiteetit ovat totuudentekijöitä erilaisille totuudenkantajille. Jotkut ovat sitä mieltä, että väittämän ”Sokrates istuu” totuudentekijä on se, että "Sokrates on istuutunut", mitä tämä tarkoittaakaan oikeassa ontologiassa. Yleisesti, lauseen "s" ilmaiseman totuudenkantajan totuudentekijä voidaan ilmaista "s":n partisiippimuotoisena lauseena. Jotkut taas ovat sitä mieltä, että lauseen ”Sokrates istuu” totuudentekijä on "Sokrates" itse. Joka tapauksessa totuudentekijän oletetaan olevan jotakin konkreettista. Ensimmäisessä tapauksessa se on se, jonka olemassaolosta totuudenkantaja kertoo, ja jälkimmäisessä tapauksessa se, jota totuudenkantaja koskee.


title: Totuudentekijä

text: Erilaisten metaeettisten suuntausten erimielisyydet ovat osittain erimielisyyksiä siitä, millaisia totuudentekijöitä eettisillä lauseilla olisi, jos nämä lauseet olisivat tosia, ja ovatko nämä totuudentekijät olemassa. J. L. Mackien mukaan eettisten väittämien totuudenkantajat olisivat ”outoja entiteettejä” ("queer entities"), liian erikoisia ollakseen olemassa, ja siksi kaikki eettiset väittämät ovat epätosia. Metaeetikko, joka uskoo jumalallisen ilmoituksen teoriaan, voisi katsoa, että eräs mahdollisuus eettisten lauseiden totuudentekijäksi olisi käsky täydelliseltä Jumalalta, ja siksi jos eettiset väittämät ovat tosia ja totuudentekijäteoria pätee, tällöin Jumala olisi olemassa.


title: Totuudentekijä

text: Väittämän "minimaalinen totuudentekijä" on totuudentekijä, josta ei voida poistaa mitään niin, että se olisi edelleen totuudentekijä kyseiselle väittämälle.


title: Totuudentekijä

text: Minimaalisiin totuudentekijöihin liittyy seuraavia puolia:


title: Simon and Garfunkel’s Greatest Hits

text: Simon and Garfunkel's Greatest Hits on Simon & Garfunkelin ensimmäinen kokoomalevy vuodelta 1972.


title: Undead Indeed

text: Undead Indeed on suomalaisen Tarot-yhtyeen konserttitallenne. Se ilmestyi CD:llä ja DVD:llä 11. kesäkuuta 2008 ja sisältää Kuopion Työnkulman Rupla-klubilla 17. elokuuta 2007 järjestetyn konsertin. Konserttielokuvan ohjasi Harri Mielonen.


title: Undead Indeed

text: Julkaisu sijoittui Suomen albumilistalla sijalle 18 ja DVD-listalla sijalle 1.


title: Totuudenkantaja

text: Totuudenkantaja tarkoittaa filosofiassa sellaista entiteettiä, joka voi olla tosi tai epätosi eikä mitään muuta. Totuudenkantajat ovat niitä totuuksia, joita totuudentekijät tekevät todeksi. Mahdollisia totuudenkantajia ovat esimerkiksi väittämät, ideat, uskomukset, teoriat, intuitiot, arvostelmat, lauseet ja puhetoimitukset.


title: Totuudenkantaja

text: Filosofit ovat kuitenkin erimielisiä siitä, mitkä näistä luetaan totuudenkantajien joukkoon, tai onko niitä lainkaan olemassa, tai ovatko ne totta vain johdetussa merkityksessä. Esimerkiksi koska sellainen lause kuin ”X on totta” riippuu lauseen ”X” olemassaolosta, sitä voidaan pitää totena vain johdetussa merkityksessä. D. M. Armstrongin mukaan väittämät ovat keskeisimpiä totuudenkantajia, ja muut ehdotetut vaihtoehdot ovat totuudenkantajia vain siksi, että niillä on joku suhde joihinkin väittämiin.


title: Totuudenkantaja

text: Armstrongin kannan mukaan totuudet ovat siis tosia väittämiä ja epätotuudet epätosia väittämiä. Mentaaliselta kannalta väittämät ovat uskomusten ja ajatusten intentionaalisia objekteja ja kielelliseltä kannalta lausumien intentionaalisia objekteja. Väittämä on abstraktio jostain uskomuksista sekä uskomuksen sisältö, joka tekee uskomuksesta sen tietyn uskomuksen, joka se on.


title: Totuudenkantaja

text: Nykyaikaisessa filosofisessa keskustelussa "totuudenkantajaa" ei koskaan sovelleta henkilöön tai joukkoon henkilöitä. Sen sijaan termiä sovelletaan edellä mainittuihin entiteetteihin, koska niiden katsotaan olevan tarpeeksi täsmällisiä, jotta niitä voidaan analysoida lähemmin siltä osin, ovatko ne totta vai eivät. Fiktionaaliset ilmaisut luetaan yleensä epätosiksi, jos ne tulkitaan kirjaimellisesti, mutta niiden voidaan sanoa kantavan totuutta omalla tavallaan, jos ne tulkitaan sopivasti.


title: Kutnon taistelu

text: Kutnon taistelu (, tai "Bitwa pod Kutnem") käytiin Saksan ja Puolan joukkojen välillä Kutnon kaupungin ja Bzurajoen lähellä keski-Puolassa 9.–22. syyskuuta 1939. Se oli Saksan Puolan offensiivin suurin yksittäinen taistelu.


title: Kutnon taistelu

text: Adolf Hitlerin johtama Saksa aloitti toisen maailmansodan hyökkäämällä Puolaan 1. syyskuuta 1939. Operaatio käynnistyi hurjalla nopeudella verrattuna ensimmäisen maailmansodan juoksuhautasodankäyntiin. Saksalaisten kehittelemä salamasota osoittautui menestykseksi. Yllätyshyökkäyksen kohteeksi joutuneet puolalaiset yrittivät taistella vastaan, mutta saksalaisten kaluston määrä ja laatu eivät antaneet mahdollisuuksia puolustajille. Merkittävin taistelu käytiin Bzurajoen ja Kutnon kaupungin lähellä Varsovasta länteen.


title: Kutnon taistelu

text: Kutnon taistelu voidaan jakaa kolmeen vaiheeseen:


title: Kutnon taistelu

text: Poznań-armeijan komentaja Tadeusz Kutrzeba huomasi 9. syyskuuta, että itään päin etenevän Johannes Blaskowitzin johtaman Saksan 8. armeijan pohjoinen sivusta on heikosti puolustettu. Kutrzeba hyökkäsi pohjoisesta kohti Strykówin aluetta. Hänen jalkaväkidivisionansa ja ratsuväkiprikaatinsa aiheuttivat saksalaisille tappioita ja pakottivat armeijan osia vetäytymään. Toisessa vaiheessa Władysław Bortnowskin johtama kevyesti varustettu Pomorze-armeija aloitti hyökkäyksen kohti Łowiczia, mutta joutui keskeyttämään, kun kävi ilmi, että saksalaiset olivat siirtämässä alueelle panssarijoukkoja. Saksalaiset onnistuivat saartamaan armeijat ja aloittivat vastahyökkäyksen joka suunnalta 16. syyskuuta. Vain osa puolalaisista joukoista pystyi murtautumaan saarroksista.


title: Kutnon taistelu

text: Saksan ilmavoimilla oli taistelun nopean ratkaisun kannalta ratkaisevin merkitys. Puolalaiset onnistuivat viivyttämään pääkaupunkiaan kohti edenneitä saksalaisia ja saivat näin ostettua vähän lisäaikaa Varsovan puolustuksen järjestämiselle.


title: Olbia

text: Olbia oli kreikkalainen siirtokunta Krimillä Borysthenesjoen (nykyinen Dnepr) varrella. Se perustettiin luultavasti noin 645 eaa. Olbia oli 400-200 luvuilla eaa. tärkeä vilja-, kala-, ja orjakaupan keskus. Se välitti myös attikalaista keramiikkaa skyyteille. Daakialaiset olivat kuningas Burebistan johdolla hyökänneet Olbiaan ensimmäisellä vuosisadalla eaa.


title: Chaumont

text: Chaumont on kaupunki Ranskassa. Se on Haute-Marnen departementin prefektuuri, eli pääkaupunki, Grand Estin alueella ("région"). Kaupungissa on 24 357 asukasta (2006).


title: Anton Lindforss

text: Anton Lindforss (8. joulukuuta 1890 Tampere – 3. syyskuuta 1943 Helsinki) oli suomalainen ekspressionistinen taidemaalari, joka kuului Tyko Sallisen johtamaan marraskuulaisten ryhmään.


title: Anton Lindforss

text: Lindforssin vanhemmat olivat maanviljelijä Anton Ludvig Lindforss ja Anna Margareetta o.s. Hiltunen. Hän opiskeli aluksi oikeustiedettä mutta siirtyi sitten taiteen pariin ja opiskeli Helsingin yliopiston piirustussalissa 1909–1910 ja Suomen Taideyhdistyksen piirustuskoulussa 1910–1911. Vuonna 1914 Lindforss teki opintomatkan Englantiin ja liittyi sitten Tyko Sallisen johtamiin marraskuulaisiin.


title: Anton Lindforss

text: Vuonna 1921 Lindforss osti Jalmari Ruokokoskelta tämän Hyvinkäällä sijainneen "Humala"-ateljeen. Lindforss asui Hyvinkäällä aina vuoteen 1938 saakka, jolloin hän muutti viimeisiksi vuosikseen Lallukan taiteilijakotiin.


title: Anton Lindforss

text: Lindforss oli innokas maisemamaalari ja hän teki useita maalausretkiä erityisesti Lappiin. Lindforss on kuvannut myös savolaisia maisemia ja Kuopion kaupunki on kunnioittanutkin Anton Linforssia nimeämällä sillan hänen mukaansa kaupunginosaan Saaristokaupunki. Koska yleisö ja kriitikot pitivät Lindforssin taiteesta, menestyi taiteilija taloudellisesti. Lindforss teki matkoja Ranskaan (1924), Englantiin, Italiaan, Espanjaan ja Marokkoon.


title: Anton Lindforss

text: Anton Lindforss oli naimisissa arkkitehti Elsi Borgin kanssa.


Tämä on Luettelo Kansainvälisen Salibandyliiton jäsenmaista.


title: The Concert in Central Park

text: The Concert in Central Park on Simon & Garfunkelin livetaltiointi vuodelta 1981. Duo esiintyi New Yorkin keskuspuistossa kaikkiaan noin 750 000 katsojalle. Se oli heidän ensimmäinen paluukonserttinsa varsinaisen yhdessäesiintymisen jälkeen. Siinä kuullaan paljon myös Simonin omaa, soolouralla luotua tuotantoa. Lisäksi hän esitti kyseisessä tapahtumassa silloisen uuden kappaleen ”The Late Great Johnny Ace” ensimmäisen kerran. Kappale leikattiin pois varhaisista VHS-julkaisuista, koska sen aikana eräs katsoja hyökkäsi lavalle, tosin ilman sen kummempia seurauksia. Konsertti on julkaistu DVD:llä, joka sisältää myös kyseisen laulun.


title: Antti Malin

text: Antti Malin on helsinkiläinen -keräilykorttipelin pelaaja. Hän voitti pelin yksilökilpailun maailmanmestaruuden Memphisissa, Yhdysvalloissa joulukuussa 2008 kukistettuaan finaalissa Jamie Parken. Malin sai voitostaan 45 000 Yhdysvaltain dollaria.


title: Antti Malin

text: Malin on myös pitkäaikainen partioliikkeen aktiivi. Hän kuuluu Toimen poikien lippukuntaan ja on toiminut mm. lippukunnan taloudenhoitajana sekä Suomen Vapaan Partioryhmän keskusvaliokunnassa. Malin on opiskellut Helsingin liiketalouden ammattikorkeakoulussa.


title: Rinnakkaisliitäntä

text: Rinnakkaisliitäntä (myös: "Centronics-portti", "kirjoitinportti", "LPT") on nykyään jo vanhentunut IBM-yhteensopivien tietokoneiden liitäntä, joka on tarkoitettu kirjoittimille tai muille rinnakkaisliitäntää hyödyntäville oheislaitteille, kuten kuvanlukijoille tai Zip-asemille. Rinnakkaisporttia ja siihen liitettävää vastakappaletta, "dongelia", on käytetty myös teollisuusohjelmistojen ja suosittujen pelien fyysisessä kopiosuojauksessa. Rinnakkaisporttia hyödynnettiin myös digitoidun äänen toistossa.


title: Rinnakkaisliitäntä

text: Rinnakkaisportin vaihtoehtoinen nimi Centronics-portti viittaa "Centronics Data Computer Corporation" -yhtiöön, joka otti liittimen ensimmäisenä käyttöön valmistamassaan pistematriisitulostimessa Model 101 vuonna 1970. Kytkennän kehittivät An Wang, Robert Howard ja Prentice Robinson "Wang Laboratories" -yhtiössä. 1981 IBM valitsi liittimen henkilökohtaisen tietokoneensa tulostinportiksi. "Dataproducts"-yhtiö esitteli Centronics-liitännästä poikkeavan standardinsa DD-50 tai M-50 (Winchester-liitin), jonka tulostimen puoleisessa päässä oli 37-nastainen DC-37. Dataproductsin liitäntä oli yleinen suurtietokoneissa.


title: Rinnakkaisliitäntä

text: Alkuperäinen Centronics-standardin mukainen rinnakkaisliitäntä oli yksisuuntainen, mutta PS/2-tietokoneessa siirryttiin kaksisuuntaiseen tiedonsiirtoon, jota määrittelee IEEE 1284 -standardi. Alkuperäisen Centronics-standardin mukainen rinnakkaisportti kykeni siirtämään dataa 150 kilotavua sekunnissa, mutta uudemmat ECP- ja EPP-tiloja hyödyntävät portit pystyivät siirtämään dataa 400 kilotavusta kahteen megatavuun sekunnissa. Nykyään USB- tai FireWire-liitäntä on huomattavasti nopeampana ja monikäyttöisempänä korvannut rinnakkaisliitännän.


title: Gentrifikaatio

text: Gentrifikaatio ( < 'herrasväki') eli keskiluokkaistuminen tarkoittaa kaupunginosan muutosta keskiluokkaisen väestön muuttaessa aiemmin työväenluokkaiselle alueelle. Ilmiö kohdistuu yleensä kaupungin kaupallisen keskustan välittömässä tuntumassa oleviin kaupunginosiin ja saattaa kestää vuosikymmeniä. Gentrifikaation seurauksena alueen asuntojen ja vuokrien hintataso nousee ja kotitalouksien koko pienenee. Vastaavasti alueen rikollisuus yleensä vähenee.


title: Gentrifikaatio

text: Käsitteen otti käyttöön sosiologi Ruth Glass vuonna 1964 kuvatessaan Lontoon Islingtonin kaupunginosassa tapahtuneita muutoksia. Lähes kaikissa Euroopan ja Pohjois-Amerikan suurkaupungeissa on havaittavissa jatkuvasti etenevää gentrifikaatiota. Suomessa esimerkkeinä gentrifikaation läpikäyneistä alueista on mainittu muun muassa Helsingin Kallio, Turun Port Arthur ja Tampereen Pispala.


title: Gentrifikaatio

text: Gentrifikaatiosta on myös johdettu "gaytrification"-käsite, jolla tarkoitetaan homopareja sisältävän kaupunginosan etenevää gentrifikaatiota. Tähän vaikuttaa se, että homopareilla ei ole lapsia ja homoparit ovat varakkaita. Yhdysvalloissa alueella jossa yksi prosentti on homopareja (kolminkertaisesti kokonaisväestöön verrattuna), asuntojen hinta on 14 prosenttia korkeampi.


title: United Steelworkers of America

text: United Steelworkers of America tai USW () on yhdysvaltalainen ammattiliitto, johon nykyään kuuluu erilaisten teollisuualojen ja ammattien jäseniä mm. paperi- ja metsäteollisuuden, kumiteollisuuden, käsityöläisiä, yhdistynyt teollisuus- ja palvelutyöntekijöiden kansainvälinen liitto, metalliteollisuuden, kemikaaliteollisuuden, lasi-, kuljetus-,rengas-, liikenne-, lääketeollisuuden, puhelinkeskusten ja terveydenhoidon työntekijöitä.


title: United Steelworkers of America

text: Liitto on Pohjois-Amerikan suurin teollinen ammattiliitto. Jäseniä on yli 1,2 miljoonaa. Pääkonttori on Pittsburghissa, Pennsylvaniassa. Yhdistyneet terästyöläiset edustaa työntekijöitä Yhdysvalloissa, Kanadassa ja Karibialla. Järjestö on perustettu 22. toukokuuta 1942. Ammattiliiton avainhenkilö on Leo Gerard. 2. heinäkuuta 2008 United Steelworkers tekivät sopimuksen yhdistymisestä Britannian ja Irlannin liiton, Uniten kanssa muodostaen uuden globaalin liikkeen Workers Uniting.


title: United Steelworkers of America

text: United Steelworkersin sivut


title: Vesipähkinä

text: Vesipähkinä ("Trapa natans") on yksivuotinen, matalassa vedessä kasvava kelluslehtinen vesikasvi. Kasvin hedelmiä käytetään myös ravinnoksi.